«Размова Мацкевіча»: ашчаджэнне па-беларуску\nЦі варта захоўваць грошы ў ашчадных касах, ці варта назапашваць скарбы? У дзень ашчаджэння госцем праграмы «Размова Мацкевіча» быў Канстанцін Жураўскі – прадпрымальнік, фінансавы кансультант.\nПадчас «паўлаўскай рэформы», яшчэ ў савецкія часы, сотні тысяч беларусаў фактычна згубілі ўсе свае ашчаджэнні, давераныя савецкаму «Сбербанку». «У іх не было адукацыі, яны былі фінансава непісьменныя. Менталітэт савецкага чалавека дагэтуль застаецца і застанецца яшчэ надоўга. Паводле гэтага менталітэту, за чалавека ўсё зробіць дзяржава. Ты нарадзіўся, атрымліваеш адукацыю, атрымліваеш працу, працуеш 50 гадоў, атрымліваеш пенсію і ты ў выніку пражываеш шчаслівае жыццё. У заходнім менталітэце не так: ты нарадзіўся і з дзяцінства ведаеш, што будзеш жыць у жорсткім свеце, дзе табе прыйдзецца шмат канкураваць, змагацца за сваё месца», – гаворыць Канстанцін Жураўскі.\nСёння толькі 10 % беларусаў маюць дэпазіты ў банках. Колькі насельніцтва Беларусі захоўвае зберажэнняў «пад падушкаю», ніхто не ведае. Ці ашчаджаць, адкладваць грошы – гэта прэрагатыва толькі заможных? «Я ведаю дастаткова шмат людзей, якія зарабляюць, паводле беларускіх мерак, вялікія грошы – $ 1500–2000 на месяц, але, маючы менталітэт беднага чалавека, 28-га дня кожнага месяца яны бегаюць і шукаюць, у каго пазычыць, – зазначае госць праграмы. – А ёсць людзі, што зарабляюць $ 300–400 і паспяваюць падарожнічаць па свеце».\nЯк беларусам навучыцца ашчаджаць грошы? Глядзіце «Размову Мацкевіча»!


Якія наступствы для Беларусі будзе мець заява Анатолія Чубайса?\n25 кастрычнік 2004, 10:08\nЮлія Шарова, Менск Рэалізацыя сумесных праектаў зь Беларусьсю будзе пастаўленая ў залежнасьць ад вынікаў расьсьледваньня фактаў зьбіцьця журналістаў. Такую заяву зрабіў на мінулым тыдні кіраўнік РАО ЕС “Расея” і старшыня рады дырэктараў тэлекампаніі REN TV Анатолій Чубайс. Ён запатрабаваў тады ад кіраўніцтва Беларусі расьсьледваньня інцыдэнту й пакараньня вінаватых. Гэта – адзін зь нямногіх “афіцыйных” расейскіх палітыкаў, што дазволіў сабе досыць рэзкія выказваньні адносна беларускіх падзеяў.\nАнатолій Чубайс сёньня – кіраўнік расейскай энэргетычнай манаполіі. Ці можна ўспрымаць ягоную заяву як пэўную пагрозу згарнуць супрацоўніцтва зь Беларусьсю ў гэтай сфэры, і наколькі гэта сур’ёзная заява, пры тым што і Крэмль, і расейскія заканадаўцы занялі вельмі стрыманую пазыцыю ў беларускім пытаньні?\nНа думку старшыні аналітычнага цэнтру “Стратэгія” Леаніда Заікі, Крэмль цяпер не жадае выходзіць “на сьцежку вайны” ды абмяркоўваць праблемы законнасьці рэфэрэндуму й выбараў. Расейскія ўлады чакаюць, што будзе далей, сочаць за рэакцыяй беларускага грамадзтва, і ў далейшых сваіх дачыненьнях з афіцыйным Менскам яны будуць сыходзіць ужо з пытаньня правоў чалавека. Са словаў экспэрта, гэта вядомая тактыка, якую неаднойчы выкарыстоўвалі Злучаныя Штаты. Факты парушэньня правоў чалавека Расея можа потым выкарыстаць – абаперціся на іх пры ўвядзеньні сваіх эканамічных санкцыяў, лічыць спадар Заіка.\n(Заіка: ) “Канечне, Беларусь была зацікаўленая ў буйных праектах, у пастаўцы электраэнэргіі на Захад. Тут Расея зьяўляецца стратэгічным партнэрам, бо сама Беларусь пастаўляць нічога ня здолее, ня тыя рэсурсы ў вытворчасьці электраэнэргіі. Натуральна, што па кожным з фактаў парушэньня правоў журналістаў ці расейскіх грамадзянаў расейскі бок будзе больш жорстка, больш рашуча ды ўцямна выяўляць сваю пазыцыю. Вось, напэўна, адзін зь першых крокаў – гэта выступ Чубайса”.\nНе выпадкова, што такая заява наконт апошніх беларускіх падзеяў прагучала менавіта з вуснаў Анатолія Чубайса, якія сёньня – найперш гаспадарнік, а не палітык. Ён атрымаў свайго кшталту карт-блянш выказвацца на гэтую тэму, не азіраючыся на Крэмль. Улады далі магчымасьць расейскім палітыкам і мэдыям выяўляць тут куды больш ініцыятывы, кажа экспэрт.\nМіж тым прэсавы сакратар расейскай амбасады Аляксандар Фралоў ужо заявіў, што інцыдэнт з расейскімі журналістамі ня быў вынікам наўмысных дзеяньняў, яны папросту трапілі пад гарачую руку. Са словаў прадстаўніка дыпляматычнага прадстаўніцтва, у момант, “калі АМОН затрымліваў арганізатараў несанкцыянаванай і, па сутнасьці, незаконнай акцыі, расейскія журналісты выпадкова трапілі туды”. Пры гэтым расейская амбасада яшчэ мае выслухаць саміх журналістаў, у прыватнасьці – кіраўніка беларускага бюро НТВ Віктара Кузьміна, каб разабрацца ў гэтым канфлікце.


Беларускі гурт з Прагі гастралюе па радзіме | БЕЛАРУСКАЕ РАДЫЁ РАЦЫЯ\nБеларускі гурт з Прагі гастралюе па радзіме\nБеларускае «The Unlimited Trio», што базуецца ў Чэхіі, выдала другі альбом і ладзіць тур па Беларусі. Гаворыць баяніст Алесь Ясінскі.\n—Альбом адрозніваецца ад папярэдняга перш за ўсё тым, што мы больш вызначыліся з нашым стылем. Усё ж такі нам хацелася стварыць больш драйвавы, энергічны і такі, жывы альбом. Па-другое, альбом адрозніваецца гукам. Я сам займаўся запісам і звядзеннем альбома, і ў прынцыпе, гук атрымаўся прыстойны і мы задаволеныя тым вынікам, які маем.\nАльбом «Falling Into Light» пакуль можна набыць толькі на канцэртах трыё, выкладваць яго ў сеціва музыкі не спяшаюцца. Тым часам, канцэрты ў падтрымку рэліза ўжо прайшлі ў Чэхіі ды Нямеччыне, а таксама ў беларускіх гарадох – Наваполацку й Магілеве.\n—Па шчырасці, калі дамаўляешся на месцах, дык людзі крыху круцяць носам і кажуць: «Ай, у вас музыка спецыфічная, а ў нас людзі звыклыя крыху да іншага. Дзе мы знойдзем публіку?». І так далей. А калі мы ўжо прыязджаем на месца і граем канцэрт, дык ніхто не сыходзіць расчараваны і рабіць пасля ў гэтым месцы наступны канцэрт ўжо прасцей.\nБліжэйшыя выступы «The Unlimited Trio» адбудуцца 29 кастрычніка ў Менску, 31-га — ў Жодзіне, 2-га лістапада — ў Пінску, 5-га ў Віцебску, а 6-га трыё ізноў выступіць у Менску на кінафестывалі «Лістапад».\nСтас Дэдэрка, Беларускае Радыё Рацыя\nФота: скрын з youtube\nКонкурс сучаснай беларускай рок-музыкі Men’sFest


У падарунак Бярэзінскай ЦРБ — «міні-бальніца» на колах\nЮлія БУКЕЛЬ., Бярэзінская панарама 98 от 29 декабря 2018\t29 декабря 2018 10:16 Общество\tБеларуская\n21 снежня ў Салігорску старшыня Мінаблвыканкама Анатолій Ісачанка і міністр аховы здароўя Рэспублікі Беларусь Валерый Малашка ўручылі ключы ад аўтамабіляў перасоўнага медыцынскага комплексу шасцярым галоўным урачам Мінскай вобласці. Першай такі цудоўны падарунак атрымала галоўны ўрач менавіта Бярэзінскай ЦРБ Аліна Жызнеўская.\n— Вельмі хвалявалася, быццам атрымлівала дзяржаўную ўзнагароду, — расказала Аліна Паўлаўна. — Мы ганарымся тым, што менавіта нам уручылі гэты комплекс, ці як называюць у народзе, перасоўны ФАП. Вялікае дзякуй кіраўніцтву за такі неабходны навагодні падарунак усім бярэзінцам.\nПерасоўны ФАП, можна сказаць, — гэта “міні-бальніца” на колах. Тут пацыентаў можа агледзіць доктар, нават акушэр-гінеколаг, зняць электракардыяграму, зрабіць ультрагукавое даследаванне, узяць аналізы — аказаць комплексную медыцынскую дапамогу.\n— Задача медыцынскіх работнікаў – дайсці да кожнага пацыента, правесці своечасовы агляд, назначыць кваліфікаванае лячэнне, — заўважае А.П. Жызнеўская. – Перасоўны ФАП будзе працаваць у першую чаргу ў тых населеных пунктах, дзе няма фельчара. Гэта вёскі Лагі, Мачаск, Якшыцы і хутчэй за ўсё ў зонах абслугоўвання вёсак Новіны і Міхалёва. Спадзяёмся, што прафесіяналізм нашых работнікаў, новае якаснае абсталяванне, неабыякавасць саміх людзей да свайго здароўя дапамогуць павысіць дэмаграфічную бяспеку. І нараджальнасць у нашым раёне будзе перавышаць смяротнасць.\nУвогуле, у Бярэзінскай ЦРБ склалася такая цудоўная традыцыя да кожнага Новага года рабіць рамонт аднаго з аддзяленняў бальніцы і аднаго ФАПа. У гэтым годзе абнавіліся фізіятэрапеўтычнае аддзяленне і Высакагорскі ФАП.\n— З надыходзячым святам, дарагія бярэзінцы, калегі, — павіншавала ўсіх А.П. Жызнеўская. — Няхай новы год прынясе вам шмат станоўчых эмоцый, шчасця, сямейнага дабрабыту, кахання. І, вядома ж, жадаю ўсім моцнага здароўя, а каб яго захаваць, не забывайцеся, калі ласка, праходзіць абавязковы медыцынскі агляд.\nФота з сайта Мінаблвыканкама.


Без вопыту, але з аптымізмам | Настаўніцкая газета\n09.11.2021 10.11.2021 - 11:02Адукацыйная прастора\nглядзяць у прафесійную будучыню маладыя педагогі Брэста\nУ Брэсце прайшоў VІ адкрыты мікрафон “Малады педагог: пачатак працоўнай дзейнасці”, арганізаваны гаркамам Беларускага прафсаюза работнікаў адукацыі і навукі, гарадскім аддзелам і раённымі ўпраўленнямі па адукацыі. У мерапрыемстве, якое праходзіла ў анлайнфармаце і сабрала каля 200 маладых спецыялістаў, удзельнічалі прадстаўнікі гарадской арганізацыі галіновага прафсаюза, начальнік аддзела па адукацыі гарвыканкама А.М.Наскоў, кіраўнікі ўстаноў адукацыі і ветэраны педагагічнай працы.\nЗ метадычным суправаджэннем\n— Сёння ў Брэсце працуюць 127 устаноў адукацыі, якія наведваюць каля 43 тысяч вучняў і каля 17,3 тысячы дашкольнікаў, — расказаў начальнік гарадскога аддзела па адукацыі А.М.Наскоў. — У адукацыйным працэсе задзейнічаны каля 5,3 тысячы педагогаў. Штогод у школы і дзіцячыя сады горада прыходзяць 150—190 маладых спецыялістаў, пераважна выпускнікоў універсітэтаў і каледжаў Брэстчыны. Органы кіравання адукацыяй з дапамогай прафсаюзнай арганізацыі і пры сур’ёзнай падтрымцы гарвыканкама ствараюць неабходныя ўмовы для паспяховай адаптацыі, прафесійнага росту і замацавання маладых кадраў. На сістэму адукацыі Брэста расходуецца каля 37% гарадскога бюджэту.\nНамеснік дырэктара па вучэбнай рабоце сярэдняй школы № 11 Ю.Ю.Пятручык расказала пра сістэму метадычнага суправаджэння маладых спецыялістаў. Па словах Юліі Юр’еўны, самым складаным этапам з’яўляецца іх адаптацыя, важную ролю ў якой адыгрывае дыягностыка псіхалагічных асаблівасцей, прафесійнай кампетэнтнасці, метадычнай падрыхтоўкі і камунікабельнасці педагогаў. Вялікая ўвага ўдзяляецца вывучэнню школьнай дакументацыі, нарматыўных прававых дакументаў у сферы адукацыі, інструктыўна-метадычных пісьмаў і рэкамендацый галіновага міністэрства.\n— Адміністрацыя школы стварае належныя ўмовы для прафесійнага і творчага развіцця маладых педагогаў, матэрыяльнага стымулявання іх працы, — паведаміла Ю.Ю.Пятручык. — Сёння ва ўстанове працуюць 44 маладыя спецыялісты, 19 з якіх — першага года работы, што складае чвэрць педкалектыву. Для іх дзейнічаюць школы маладога настаўніка пачатковых класаў і замежных моў, арганізаваны творчыя групы і метадычныя аб’яднанні, праводзяцца навучальныя семінары і вэбінары. За маладымі спецыялістамі замацаваны куратары з ліку вопытных і аўтарытэтных педагогаў, якія праводзяць кансультацыі, складаюць планы работы, арганізоўваюць узаеманаведванне ўрокаў, а падчас штогадовых тыдняў маладога настаўніка ў маі аналізуюць вынікі прафесійнай дзейнасці сваіх падапечных. Што да кансультацый, то яны праходзяць у форме абмеркавання складаных адукацыйных сітуацый, што выклікаюць асаблівыя цяжкасці ў маладых калег. У школах маладога настаўніка ладзяцца дыскусіі па актуальных пытаннях, даюцца практычныя рэкамендацыі і інш.\nПа словах Ю.Ю.Пятручык, актыўная карпаратыўная метадычная работа ў розных формах (майстар-класы, адкрытыя ўрокі, семінары, практыкумы, міні-лекцыі) дазваляе маладым педагогам развіваць прафесійныя кампетэнцыі і не адчуваць сябе абмежаванымі ў прафесійным плане. Дуальнае куратарства стварае выдатныя ўмовы для самаўдасканалення і ўзаеманавучання маладых педагогаў і педагогаў са стажам. У залежнасці ад мэт і з улікам псіхалагічнай сумяшчальнасці партнёраў фарміруюцца праблемна-творчыя пары. Падобны фармат супрацоўніцтва адыгрывае важную ролю ў мадэрнізацыі асяроддзя прафесійнага ўзаемадзеяння ў сучаснай школе. Так, яркім прыкладам эфектыўнага ўзаемадзеяння з’яўляецца тандэм маладой настаўніцы пачатковых класаў Н.В.Кавальчук і настаўніцы пачатковых класаў вышэйшай кваліфікацыйнай катэгорыі З.Г.Манічавай. Вынік іх сумеснай работы — дыплом ІІІ ступені, атрыманы на гарадскім фестывалі тэатраў “Батлейка”.\nВялікую дапамогу ў рабоце з маладымі спецыялістамі аказвае раённы вучэбна-метадычны кабінет, які праводзіць дыстанцыйныя вэбінары і розныя конкурсы прафесійнага развіцця, а таксама гарадская прафсаюзная арганізацыя, якая ладзіць штогадовы маладзёжны форум педагагічных ідэй і рашэнняў “Педагагічны фэст”. Маладыя педагогі 11-й школы — актыўныя яго ўдзельнікі. Акрамя таго, сумесная работа 12 маладых настаўнікаў адзначана дыпломам І ступені ў конкурсе “Літаратурная Брэстчына”. Маладыя спецыялісты вынікова працуюць і з адоранымі вучнямі, пра што сведчаць іх дыпломы ў раённых прадметных алімпіядах. Педагогі з лідарскімі якасцямі і актыўнай грамадзянскай пазіцыяй уваходзяць у склад маладзёжнага савета настаўнікаў устаноў адукацыі Брэста і маладзёжны парламент.\nОрганы кіравання адукацыяй з дапамогай прафсаюзнай арганізацыі і пры сур’ёзнай падтрымцы гарвыканкама ствараюць неабходныя ўмовы для паспяховай адаптацыі, прафесійнага росту і замацавання маладых кадраў.\nСтаршыня маладзёжнага савета гарадской арганізацыі галіновага прафсаюза настаўніца беларускай мовы і літаратуры В.В.Дзяйнека з сярэдняй школы № 13 імя В.І.Хована расказала пра дзейнасць гэтага савета, створанага ў 2015 годзе з мэтай грамадскай, творчай і прафесійнай самарэалізацыі маладых педагогаў, вырашэння іх прафесійных і сацыяльных праблем, паспяховай адаптацыі ў калектывах і замацавання на працоўных месцах, далучэння да прафсаюзнай работы, падтрымкі маладзёжных ініцыятыў і павышэння прэстыжу настаўніцкай прафесіі. На рахунку членаў савета шмат цікавых і карысных спраў, праектаў і мерапрыемстваў.\nНастаўніца пачатковых класаў сярэдняй школы № 7 пераможца VІ Брэсцкага маладзёжнага форуму педагагічных ідэй і рашэнняў “Педагагічны фэст” Н.В.Цупрунюк прызналася, што быць маладым спецыялістам вельмі здорава, бо наперадзе столькі часу, каб развівацца і даведвацца шмат новага. Настасся Вадзімаўна другі год працуе ў роднай школе. Былую вучаніцу тут сустрэлі з радасцю. Вопытныя калегі заўсёды прыходзяць на дапамогу.\nНастаўніца развіваецца разам са сваімі маленькімі чамучкамі. Каб зацікавіць іх, выкарыстоўвае розныя метады, прыёмы і формы работы. Асабліва выніковае спалучэнне гульняў і праблемнага навучання. Дзецям вельмі падабаюцца экскурсіі, падчас якіх яны пазнаюць навакольны свет. Педагог імкнецца быць для выхаванцаў не толькі настаўнікам, але і сябрам, аднадумцам. Шмат увагі яна ўдзяляе раскрыццю творчых здольнасцей дзяцей, узаемадзеянню з бацькамі. У педагагічнай прафесіі Н.В.Цупрунюк не расчаравалася і з аптымізмам глядзіць у сваю прафесійную будучыню.\nНастаўніца матэматыкі гімназіі № 5 пераможца V Брэсцкага маладзёжнага форуму педагагічных ідэй і рашэнняў “Педагагічны фэст” П.А.Беленькая падзялілася прафесійнымі сакрэтамі, якія дапамагаюць павышаць матывацыю дзяцей да вывучэння дакладных навук. У школьныя гады будучы педагог марыла стаць чараўніцай, актрысай, псіхолагам, а стала настаўніцай, аб чым зусім не шкадуе, бо гэтая прафесія дазваляе быць усімі імі. П.А.Беленькая выдатна рашае ўраўненні і спадзяецца, што зможа паспяхова рашыць ураўненне на знаходжанне шляху да сэрцаў дзяцей.\nУ канструктыўным супрацоўніцтве\n— Прафсаюз дазваляе моладзі адчуць сябе абароненай, пашырыць гарызонты сваіх магчымасцей, пазнаёміцца з цікавымі людзьмі, рэалізаваць сябе ў любімай справе, раскрыць творчы і спартыўны патэнцыял, павысіць сацыяльную актыўнасць, развіць лідарскія і многія іншыя важныя якасці, — расказала старшыня гарадской арганізацыі галіновага прафсаюза І.А.Жак. — Штогод ва ўстановы адукацыі Брэста прыходзіць шмат маладых спецыялістаў. Так, летась іх было 159, сёлета 197. Задача прафсаюза — дапамагчы маладым педагогам у прафесійным станаўленні і развіцці, абараніць іх прафесійныя і сацыяльныя інтарэсы. З гэтай мэтай ва ўстановах адукацыі развіваецца інстытут куратарства. Не застаюцца ў баку ад работы з моладдзю і пярвічныя прафсаюзныя арганізацыі. Разам з гарадскім аддзелам і раённымі ўпраўленнямі па адукацыі праводзіцца шмат цікавых мерапрыемстваў: адкрыты мікрафон “Малады педагог: пачатак працоўнай дзейнасці” (для маладых педагогаў першага года работы), педагагічная гасцёўня “Працяг будзе?” (з удзелам педагогаў другога года работы) і маладзёжны форум педагагічных ідэй і рашэнняў “Педагагічны фэст”. Рэалізуецца праект “Педагагічныя дынастыі”, мэта якога заключаецца ў прапагандзе педагагічнай прафесіі, павышэнні яе прэстыжу і абагульненні перадавога педагагічнага вопыту. Наладжана канструктыўнае супрацоўніцтва з сацыяльнымі партнёрамі ў галіне развіцця і ўдасканалення калектыўна-дагаворных адносін, у тым ліку ў інтарэсах маладых спецыялістаў.\nЗагадчыца сектара па працы Цэнтра Ленінскага раёна Брэста па забеспячэнні дзейнасці бюджэтных арганізацый К.Ю.Хмялеўская падрабязна расказала маладым спецыялістам, якім чынам фарміруюцца іх заробкі. Галоўны спецыяліст гарадской прафсаюзнай арганізацыі Н.П.Андранюк засяродзіла ўвагу на сацыяльных гарантыях для маладых педагогаў і ролі галіновага прафсаюза ў развіцці іх сацыяльнай актыўнасці. Пра прэстыж педагагічнай прафесіі вяла гаворку старшыня савета ветэранаў працы ўстаноў адукацыі Брэста Г.Т.Анішчук.\nМаладыя педагогі ахвотна дзяліліся ўражаннямі ад работы, прафесійнымі цяжкасцямі і планамі. Кіраўнікі ўстаноў адукацыі расказалі пра свой шлях у прафесію і далі шэраг карысных парад: павышаць прафесійны ўзровень, займацца самаадукацыяй, верыць ва ўласныя сілы, прызнаваць памылкі (у тым ліку перад дзецьмі), любіць вучняў, быць адказнымі, ініцыятыўнымі, творчымі і патрабавальнымі да сябе. Хочацца спадзявацца, што моладзь не толькі прыслухаецца да гэтых парад, а галоўнае — застанецца ў прафесіі, як зрабілі ў свой час сённяшнія ветэраны педагагічнай працы.\n— Я вельмі люблю сваю работу і зусім не шкадую, што прысвяціў ёй 31 год жыцця, — прызнаўся начальнік гарадскога аддзела па адукацыі А.М.Наскоў.


Зараз на канале можна ўбачыць трэйлеры фільмаў беларускай вытворчасці. 23.01.2018, Sputnik Беларусь\n13:57 23.01.2018 (абноўлена: 14:09 23.01.2018)\nЗараз на канале можна ўбачыць трэйлеры фільмаў беларускай вытворчасці.\nМІНСК, 23 сту — Sputnik. Нацыянальная кінастудыя "Беларусьфільм" запусціла абноўлены Youtube-канал, паведамілі Sputnik у прэс-службе кінастудыі.\nПакуль што на канале размешчаныя трэйлеры да стужак беларускай вытворчасці, сярод якіх мастацкі фільм "Тум-Пабі-Дум", што выйдзе ў шырокі пракат 25 студзеня.\nАднаўленне канала — адзін з крокаў да мадэрнізацыі кінастудыі, рэканструкцыя якой завяршылася восенню прошлага года.\nЗараз на кінастудыю ўскладаюцца вялікія надзеі: па словах міністра культуры Беларусі Юрыя Бондара, нацыянальная кінастудыя павінна стаць сучаснай кінафабрыкай са зразумелымі, празрыстымі і выгаднымі ўмовамі для кінапрадзюсараў.\nНагадаем, што кінастудыя "Беларусьфільм" займаецца вытворчасцю ігравых, мультыплікацыйных, дакументальных фільмаў і серыялаў з 1924 года.


ІНКУБАТАР малога прадпрымальніцтва “Камарова” | Новости района | Мядельский район|Мядель|Мядельский райисполком|Новости Мядельского района\nІНКУБАТАР малога прадпрымальніцтва “Камарова”\nІНКУБАТАР малога прадпрымальніцтва “Камарова” запрашае жыхароў сельскіх тэрыторый Мядзельскага, Смаргонскага, Пастаўскага і Астравецкага раёнаў да ўдзелу ў навучальнай праграме “Школа сельскага бізнесу”. Гэта можа быць карысным як тым, хто ўжо адкрыў свой бізнес, так і тым, хто толькі збіраецца ім заняцца. Азначаная праграма дзейнічае ў рамках праекта “Развіццё сельскіх тэрыторый у Рэспубліцы Беларусь: павышэнне ролі сельскага прадпрымальніцтва шляхам стварэння і запуску ў Камарове сельскага бізнес-інкубатара”. Рэалізоўваюць яго МГА “Экапартнёрства” і ГА “Жанчыны за адраджэнне Нарачанскага краю”. Фінансавую падтрымку праекту аказваюць Еўрапейскі Саюз і ўрад ЗША.\nНавучанне будзе праходзіць на базе інкубатара малога прадпрымальніцтва ў вёсцы Камарова нашага раёна. У перыяд з чэрвеня гэтага і па студзень 2019 года запланаваны чатыры наборы слухачоў. Заняткі будуць праводзіцца ў невялікіх групах: 10-15 чалавек. Кожная з іх пройдзе пяць навучальных сесій, якія ўключаюць двух-трохдзённыя семінары па выхадных і дыстанцыйныя кансультацыі. На час навучальных сесій слухачы забяспечваюцца пражываннем і харчаваннем. Усе заняткі носяць практычны характар, скіраваны на стварэнне тымі, хто навучаецца, уласных бізнес-планаў. Пасля завяршэння курса слухачы змогуць прыняць удзел у конкурсе бізнес-планаў для атрымання фінансавай падтрымкі. Запісацца ў школу сельскага бізнесу і выбраць зручныя даты праходжання навучання можна на сайце www.ecopartnerstvo.by. Інфармацыйная сустрэча з жадаючымі ўдзельнічаць у праекце адбудзецца 23 мая ў 15.00 у памяшканні Дома культуры ў Мядзеле.


Польскія мытнікі атрымалі самы сучасны сканер у Еўропе | БЕЛАРУСКАЕ РАДЫЁ РАЦЫЯ\nПольскія мытнікі атрымалі самы сучасны сканер у Еўропе\nСуперсканер як метад барацьбы з кантрабандай. Польскія мытнікі ў чыгуначным пункце пропуску ў Цярэспалі атрымалі сучаснае абсталяванне, якое не дае шанцаў кантрабандыстам.\nГэта вялізны сканер, які можа працаваць адразу на тры чыгуначныя паласы, і які адмыслова спраектавала і пабудавала кітайская фірма Nuctech. Расказвае прэс-сакратар Мытнай управы ў Белай Падляскай – Мажэна Семенюк (Marzena Siemieniuk):\n– Гэта самы сучасны ў Еўропе сканер такога тыпу. І таксама самы сучасны сярод тых, якімі на сёння карыстаюцца польскія мытныя службы. Як адзінае падобнае абсталяванне, гэты сканер ахоплівае адразу тры чыгуначныя паласы. Гэта ўнікальнае абсталяванне для выкрывання нелегальных тавараў, небяспечных тавараў, а таксама рознага кшталту сховаў або ў таварных вагонах, або ў кантэйнерах, і пры гэтым без неабходнасці іх адкрыцця.\nКошт сканера складае 21 мільён злотых, гэтыя грошы пўнасцю вылучыла Міністэрства фінансаў Польшчы. Працы па ўсталяванні сканера пачаліся ў верасні 2014 года.\nПаводле Мажэны Семенюк, сучасны сканер – вельмі неабходны, бо памеры кантрабанды ў чыгуначным пункце пропуску Цярэспаль-Берасце – ўражваюць. За першыя восем месяцаў бягучага года тут выкрылі нелегальных цыгарэт на агульную суму каля 17 мільёнаў злотых.\nАгулам жа польскія мытнікі на падляшска-люблінскім адрэзку граніцы выкрылі ў студзені-жніўні 2016 года кантрабандных цыгарэт на суму 80 мільёнаў злотых, затрымалі 33 тысячы адзінак падробленых тавараў (найперш вопраткі і абутку). Таксама адзначаецца павелічэнне колькасці спроб нелегальнай перавозкі бурштыну. Сёлета затрымалі ўжо 1800 кілаграмаў бурштыну, які пераважна спрабавалі ўвесці ў Польшчу з Украіны.\nЗ’явілася і новая „кантрабандная пазіцыя” – гэта сродкі аховы раслін ды іншыя прэпараты для сельскай гаспадаркі. Паводле экспертаў, значная іх частка мае невядомае паходжанне і склад.\nFot. PKP LHS і Służba Celna\nЦыгарэты ў газавых балонах\nБуйная кантрабанда беларускіх цыгарэтаў


У Крым перакінулі дэсантнікаў Пскоўскай дывізіі | БЕЛАРУСКАЕ РАДЫЁ РАЦЫЯ\nВайскоўцаў Пскоўскай дывізіі Паветрана-дэсантных войскаў РФ пачалі перакідаць у анэксаваны Крым, піша Радыё Свабода са спасылкай на расейскую даследчую групу Conflict Intelligence Team (CIT). На YouTube з’явілася відэа эшалона з вайсковай тэхнікай, які ноччу праходзіць праз станцыю Ніжнягорская на паўночны ўсход ад Сімферопаля. Тэхніка на платформах характэрная для дэсантных частак.\nРаней, 7 красавіка ў TikTok было апублікавана відэа з такой жа тэхнікай на платформах. У каментарах гаворыцца, што яно знятае ў Пскове. Колькасць цягнікоў з тэхнікай дывізіі дазваляе выказаць здагадку, што ў Крым перакідаюць значную частку тэхнікі і асабовага складу дывізіі. Аднак гэта першы выпадак, калі яе прысутнасць была заўважаная на поўнач ад Сімферопаля.\nРасея апошнія дні, сцвярджаючы, што перакіданне яе войскаў не нясе нікому пагрозы, адначасова пагражае Украіне наступствамі ў выпадку гіпатэтычнага наступу на пазіцыі сепаратыстаў у Данбасе.\n20 базавых за ўвоз кнігі «Беларускі Данбас»


Кулеш — старадаўняя салодкая страва, што дайшла да нас з глыбіні стагоддзяў. Спачатку кулеш быў часткай рытуальнай стравы свята, прысвечанага паганскаму богу Купалу, які меў такое ж значэнне для нашага народа, як Эрас для грэкаў. З наступленнем Хрысціянства акцэнты свята змяніліся, і да назвы дадалося слова "Іван" у гонар Іана Хрысціцеля.\nКлубніцы (свежыя ці замарожаныя) 300 г\nвада 300 мл\nжытняя мука 50 г\nСок 1 лімона\nканьяк 30 мл\nкавалачкі свежых клубніц\nПаступова рытуальнае значэнне куляшу страцілася, і ён ператварыўся ў звычайны і карысны для здароўя ласунак, які складаецца з жытнёвай мукі, ягад і мёду.\nНайстаражытнейшы рэцэпт куляшу выглядае так. У збан насыпаюць ягады (клубніцы, суніцы, чарніцы, парэчкі і г.д.) і заліваюць халоднай вадой. Ставяць на агонь, вараць некалькі хвілін, пакуль ягады не стануць мяккімі. Затым дадаюць жытнёвай мукі і, мяшаючы, каб не ўтварыліся камячкі, награваюць пакуль не згусне. Калі астыне да 30–40 градусаў, дадаюць мёду на смак.\nНашы продкі гатавалі кулеш менавіта па такім рэцэпце, абавязкова ў збанку і ў печцы. Але на працягу стагоддзяў беларуская кухня развівалася і некаторыя рэцэпты крыху змяняліся. Таму зараз прапануем прыгатаваць гэты апетытны беларускі дэсерт у сучаснай версіі.\nНагрэць патэльню і абсмажыць жытнюю муку да крэмавага колеру.\nКлубніцы раздрабніць блэндарам да аднастайнай масы.\nПалову атрыманай масы змяшаць з падсмажанай мукой, затым дадаць ваду і, мяшаючы, давесці да кіпення.\nАстудзіць да 30-40 градусаў, уліць сок лімону, каньяк, дадаць астатнюю масу клубніц і мёд. Усё добра перамяшаць.\nРазліць у шклянкі і астудзіць.\nПадаваць з узбітымі вяршкамі, лісцем мяты і кавалачкамі клубніц.\nСТАА «Гейм Стрым» (Wargaming-Беларусь) з'яўляецца незвычайнай з'явай у беларускай эканоміцы. Мы прайшлі шлях ад малога прадпрыемства да міжнароднага прызнання без аніякай істотнай падтрымкі або іншага фінансавання, толькі дзякуючы нашым уласным намаганням, таленту, прафесіяналізму і нашым ідэям. На сённяшні дзень у кампаніі «Гейм Стрым» працуе больш за 2200 супрацоўнікаў. Гэта маладыя, амбіцыйныя, адукаваныя людзі, якія ствараюць лепшыя ў свеце кампутарныя прадукты.\nУ чым наш сакрэт? Ніякага сакрэту няма. Наш бізнес-рэцэпт на самай справе даволі просты. Першае і самае важнае — гэта рабіць тое, што вам падабаецца, у іншым выпадку нават не варта і пачынаць. Вельмі важна займацца тым, чым вы сапраўды зацікаўлены. Мы прысвяцілі сябе таму, што любім, хоць спачатку нават не падазравалі, што наша справа будзе мець камерцыйны поспех.\nПа-другое, вельмі важна стварыць каманду аднадумцаў, адданых бізнесу. Мы кампанія асаблівых людзей, захопленых агульнай ідэяй, якая нас аб'ядноўвае. Мы верым і падтрымліваем адзін аднаго кожны дзень. Асноўная каштоўнасць нашага бізнесу — людзі, якія працуюць тут. Таму мы стварылі максімальна камфортныя ўмовы і асаблівую атмасферу творчасці, каб атрымаць моцную таленавітую каманду. Мы імкнемся не турбаваць яе, проста даём нашым спецыялістам магчымасць рабіць усё лепшае, на што яны здольныя.\nВы павінны таксама выбраць правільную фінансавую мадэль і спадзявацца на свае ўласныя сродкі, без прыцягнення знешніх. Мы не бралі ніякіх крэдытаў і не прадалі ніводнай долі бізнесу. Няхай гэта было неверагодна цяжка, але гэта навучыла нас выкарыстоўваць грошы правільна, а таксама дапамагло знайсці баланс паміж тым, што мы можам сабе дазволіць, і тым, што нам трэба.\nНе забывайце разнастаіць сваю дзейнасць. Гарманічная дыверсіфікацыя вашага бізнесу дазваляе зрабіць яго як мага больш стабільным і скараціць рызыкі. Да таго ж, паспрабуйце стаць часткай глабальных эканамічных працэсаў, бо гэта дае розныя перавагі, напрыклад, міжнародную інтэграцыю, узаемавыгаднае супрацоўніцтва і партнёрства, а таксама доступ да міжнародных рынкаў.\nІ апошняе, але не менш важнае — працуйце старанна, будзьце настойлівымі і цярплівымі, і неўзабаве такая стратэгія дасць добры вынік. Сёння ў Беларусі створаны ўсе неабходныя ўмовы для вядзення эфектыўнага і паспяховага бізнесу. Беларускі ўрад актыўна садзейнічае развіццю IT-сферы, што прывяло да стварэння Парку высокіх тэхналогій, рэзiдэнтам якога з'яўляецца наша кампанія.\nАкрамя таго, Беларусь - гэта ўнікальнае спалучэнне стабільнасці, працавітасці, талерантнасці і прафесіяналізму. Беларусь з'яўляецца каштоўным актывам для бізнесу і закладам камерцыйнага поспеху. Гэта краіна для інвестыцый, дзе можна зарабляць.\nТым не менш, я думаю, што няма ўніверсальнага рэцэпту для дасягнення поспеху. Памятайце ўсе пералічаныя моманты і стварайце лепшае, у іншым выпадку нават не пачынайце!\nЛепшы спосаб зразумець беларускі народ і яго культуру — гэта пазнаёміцца з яго гісторыяй і кулінарнымі традыцыямі. Я рэкамендую паспрабаваць ягадны кулеш. Працэс гатавання гэтай стравы падобны на чараўніцтва. Яна не толькі смачная, але яшчэ і стымулюе крэатыўнасць, дзякуючы спецыяльным ферментам, якія ўтвараюцца падчас прыгатавання. Вы мне не верыце? Паспрабуйце і пераканайцеся самі!\nСТАА "Game Stream" заснавана ў 2005 годзе для распрацоўкі інтэлектуальных сістэм праграмнага забеспячэння. Кампанія стварыла шмат яркіх і ўнікальных кампутарных гульняў. У 2009 годзе яна выпусціла кампутарную гульню ORDER OF WAR, якая была выдадзена найбуйнейшай японскай кампаніяй Square Enix і названа "Лепшай стратэгічнай гульнёй 2009". Сёння студыя працягвае працаваць над MMO-праектам WORLD OF TANKS — гульнёй, якая сабрала фактычна ўсе асноўныя прызы на самых значных тэматычных выставах апошніх трох гадоў і ўсталявала сусветны рэкорд па адначасовай колькасці он-лайн гульцоў, што неаднаразова афіцыйна пацверджана Кнігай рэкордаў Гінеса (у 2012 і 2013гг.), атрымала адну з самых прэстыжных узнагарод галіны — "Залаты джойсцік".


Сустрэча з актывам натарыусаў Мінскай гарадской натарыяльнай акругі: актуальныя пытанні — Міністэрства юстыцыі Рэспублікі Беларусь\nСустрэча з актывам натарыусаў Мінскай гарадской ...\nСустрэча з актывам натарыусаў Мінскай гарадской натарыяльнай акругі: актуальныя пытанні\nНа базе шматфункцыянальнага цэнтра Беларускай натарыяльнай палаты 1 лістапада 2019 г. адбылася рабочая сустрэча намесніка Міністра юстыцыі М.М. Старавойтава з кіраўніцтвам Мінскай гарадской натарыяльнай палаты, а таксама з загадчыкамі натарыяльных кантор горада Мінска, у якой прынялі ўдзел работнікі ўпраўлення натарыята і загсаў Міністэрства юстыцыі і галоўнага ўпраўлення юстыцыі Мінскага гарвыканкама.\nУ ходзе сустрэчы абмеркаваны ключавыя пытанні арганізацыі натарыяльнага абслугоўвання ў горадзе Мінску, а таксама падбору кадравага складу натарыяльных кантор.\nПадчас свайго выступу намеснік Міністра юстыцыі Мікалай Старавойтаў адзначыў напрамкі развіцця дзейнасці Мінскай гарадской натарыяльнай акругі, звярнуў ўвагу на праблемы, якія мелі месца пры арганізацыі работы натарыяльных кантор.\nАсаблівая ўвага была ўдзелена разгляду пытання аб правядзенні ў цяперашнім годзе чарговай атэстацыі натарыусаў у мэтах вызначэння ўзроўню іх прафесійнай падрыхтоўкі, прававой культуры, ацэнкі дзелавых і асобасных якасцей. Натарыусы Мінскай гарадской натарыяльнай акругі праінфармаваны аб нарматворчай рабоце Міністэрства юстыцыі, накіраванай на ўдасканальванне заканадаўства аб натарыяце і пашырэнне кампетэнцыі натарыусаў.


Акцыі ў падтрымку палітычных зьняволеных прайшлі ў Менску, Віцебску, Бруселі\nhttps://spring96.org/be/news/2064 2005 2005-01-31T10:00:00+0200 2005-01-31T10:00:00+0200 1970-01-01T03:00:00+0300 be Праваабарончы цэнтр «ВЯСНА» Праваабарончы цэнтр «ВЯСНА» Праваабарончы цэнтр «ВЯСНА»\n30 студзеня на Кастрычніцкай плошчы ў Менску прайшла акцыя ў падтрымку беларускіх палітычных зьняволеных Міхаіла Марыніча, Валерыя Леванеўскага і Аляксандра Васільева. Каля 200 чалавек выстраіліся ўздоўж прасьпекта Скарыны з патрэтамі палітычных зьняволеных, а таксама партрэтамі зьніклых Юрыя Захаранкі, Віктара Ганчара, Анатоля Красоўскага, Дзьмітрыя Завадзкага і памерлага пры нявысьветленых абставінах Генадзя Карпенкі. Акцыя пачалася ў 14 гадзінаў і скончылася праз 45 хвілінаў без эксцэсаў. У акцыі прынялі ўдзел прадстаўнікі дэмакратычных палітычных партыяў і актывісты моладзевага руху “Зубр”.\n30 студзеня ў Віцебску прадстаўнікі дэжмакратычных палітычных партыяў правялі акцыю ў падтрымку беларускага палітзьняволенага МіхаілаМарыніча. Каля 40 чалавек стаялі з 14 да 15 гадзінаў на плошчы Свабоды з партрэтымі Міхаіла Марыніча. Падчас акцыі распаўсюджваліся ўлёткі “Свабоду Марынічц!”, каляндарыкі Радыё Свабода і незалежныя газеты.\nБольш за 50 чалавек сабраліся ў цэнтры Бруселю 30 студзеня, каб выказаць пратэст асуджэньню вядомага беларускага палітычнага дзеяча Міхаіла Марыніча, які асуджаны да пяці гадоў пазбаўленьня волі. (паводле Хартыі-97)


Каранік: Трэба будзе — будзем ставіць пытанне пра больш жорсткія мерапрыемствы\n09.04.2020 / 11:51\nБольш жорсткія меры для раз'яднання людзей будуць уводзіцца пры прыкметах перагрузкі медыкаў. Пра гэта сёння ў парламенце паведаміў міністр аховы здароўя Уладзімір Каранік, піша БеЛТА.\n«Усе мерапрыемствы трэба ўводзіць па меры неабходнасці. Калі будуць бачныя прыкметы перагрузкі сістэмы аховы здароўя, то, зразумела, мы будзем ставіць пытанне пра больш жорсткія мерапрыемствы па раз'яднанні людзей», — сказаў міністр.\nКаранік: Пік эпідэміі прагназуецца ў канцы красавіка — пачатку мая\n09.04.2020 / 11:53\nНе трэба будзе,а будзе трэба.\nУчитывая 14-дневный скрытый период вируса вы, министр, не попадёте "в такт".... увы...


23 лістапад 2009, 17:43\nЗаяву міністраў замежных справаў Украіны, Беларусі і Літвы камэнтуе дырэктар Кіеўскага інстытуту праблемаў кіраваньня ім. Гаршэніна Косьць Бандарэнка.\nБандарэнка: На працягу апошняга году адбылося істотнае пацяпленьне стасункаў паміж Менскам і Кіевам, і пасьля кіеўскай сустрэчы прэзыдэнтаў Лукашэнкі і Юшчанкі адбылося перагрупаваньне сілаў на ўсходзе Эўропы.\nГэтаму спрыяе некалькі фактараў: ЗША перасталі сёньня ўспрымаць Беларусь як рафінаванае зло, Усходняя Эўропа перастала быць сфэрай інтарэсаў ЗША. Таму сёньня Беларусь, Украіна і Літва пачынаюць шукаць шляхі для рэгіянальнага партнэрства, каб разам змагацца з супольнымі праблемамі. Тое, што збліжэньне адбываецца ў энэргетычнай сфэры, цалкам зразумела – Украіна страціла старыя рынкі збыту сваёй электраэнэргіі, і таму яна зацікаўленая ў тым, каб Беларусь купляла ўкраінскую электраэнэргію з правам рээкспарту.\nПа-другое, паколькі ніяк ня зрушацца зь мёртвай кропкі перамовы Ўкраіны з Польшчай наконт таго, як дабудаваць нафтаправод "Адэса-Броды", вельмі актуальнай стала прапанова Аляксандра Лукашэнкі, каб перабудаваць гэты праект праз Мазыр і Наваполацак на Вэнтспілс і такім чынам стварыць адзіны транспартны калідор.\nІ трэці момант – гэта мажлівасьць выпрацоўкі адзінай пазыцыі з прычыны будаўніцтва абыходных газаправодаў, што можа істотна дапамагчы Ўкраіне выстаяць у газавым процістаяньні з РФ.\nДракахруст: Вы сказалі – для вырашэньня супольных праблемаў. А адна зь іх – гэта Расея?\nБандарэнка: Так. У Расеі неаднойчы даводзілася чуць, што саюз Беларусі і Ўкраіны можа стварыць пэўныя праблемы для Расейскай Фэдэрацыі. Сёньня Лукашэнка ініцыяваў праект збліжэньня трох краін, каб атрымаць дадатковы козыр у сваім дыялёгу з прэзыдэнтам Мядзьведзевым.\nЯшчэ два месяцы таму многія крамлёўскія аналітыкі гаварылі пра тое, што найбольш небясьпечным праектам, з пункту гледжаньня Крамля, можа зьяўляцца аб’яднаньне патэнцыялаў Украіны і Беларусі, іх збліжэньне. Гэтага спрабавалі не дапусьціць\nДракахруст: На ваш погляд, такая актыўнасьць Кіева – у якой ступені гэта зьвязана са стратэгічнымі падыходамі, а ў якой – зь перадвыбарчай кан'юнктурай?\nБандарэнка: Палітычная кан'юнктура безумоўна прысутнічае. Але дамоўленасьці носяць стратэгічны характар, яны выгадныя для кожнага з удзельнікаў працэсу. Я мяркую, што стратэгічны складнік тут пераважае.\nДракахруст: Заява трох міністраў прагучала ў Кіеве літаральна ў 5-ю гадавіну пачатку "аранжавай" рэвалюцыі. Наколькі маральна ўтульна адчуваюць сябе правадыры гэтай рэвалюцыі, прымаючы міністра "апошняй дыктатуры Эўропы"?\nБандарэнка: Насамрэч гэтае пагадненьне магло быць дасягнутае некалькі гадоў таму. Але прыхільнікі "аранжавай" рэвалюцыі расцэньвалі Аляксандра Лукашэнку як дыктатара. Аднак апошнім часам зьмянілася стаўленьне да Лукашэнкі ў Эўропе, яго прымае папа, кіраўнікі эўрапейскіх дзяржаваў. Адпаведна зьмянілася і стаўленьне да Лукашэнкі ва Ўкраіне.\nСвае прапановы наконт пабудовы супольнага транспартнага калідору Лукашэнка накіраваў афіцыйнаму Кіеву і афіцыйнай Вільні яшчэ два гады таму. Аднак тады Літва і Ўкраіна абышлі яго прапанову маўчаньнем. Сёньня можна казаць, што рэабілітацыя Лукашэнкі ў Эўропе прычынілася да таго, што Кіеў і Вільня пераводзяць прапановы Менску ў практычную сфэру.


Псіхалогія прыгажосці: складнікі, якія дапамогуць стаць больш прыгожай і прыцягальнай – RH.by\nПрыгажосць – паказчык здароўя як фізічнага, так і псіхічнага. Па колеры і стане скуры, валасоў, вачэй, паху цела, фігуры дактары могуць даць папярэднюю ацэнку здароўя, а мужчыны і жанчыны зразумець, ці прыцягальныя яны адзін для аднаго.\nСтаць прыгажэйшымі, значыць палепшыць знешнія паказчыкі здароўя.\nДобры чалавек ужо аўтаматычна сімпатычны, а калі ён яшчэ і даглядае за сабой, ён будзе падабацца ўсім. А злы, нервовы і занепакоены будзе адпуджваць і падабацца такім жа, як і сам. Тым, хто пастаянна ў стрэсе, “шанцуе на дурняў”. Іншыя іх проста ігнаруюць.\nКаб сапраўды быць прыгожым чалавекам, трэба не толькі фізічная прыгажосць, але і высокая ўнутраная культура, гарманічнасць і дабрыня.\nДобры чалавек заўсёды больш прыцягальны. Фота ok.ru.\nДля чаго ўсім падабацца?\nЗдаецца, што ў цяперашні час кожны сам вырашае, прыгожы ён ці не, разумны альбо дурны. Ацэнка навакольных не такая важная. І нехта скажа, што можна хадзіць з зарослай галавой і дрэннай скурай, у брудным адзенні і дрэнна пахнуць. Але нікому не падабаюцца непрыгожыя людзі. Гэта факт, які патрэбна зразумець.\n5 прычын змагацца з непрыгажосцю\n1. Непрыгожага чалавека не возьмуць на добрую працу.\n2. Яму будзе цяжка ў асабістым жыцці.\n3. Непрыгожыя людзі больш схільныя да дэпрэсіі, нелюбові да сябе.\nНепрыгожыя людзі больш схільныя да дэпрэсіі. Фота lastday.club.\n4. З імі цяжка кантактаваць, іх называюць непаспяховымі.\n5. Такія людзі пакутуюць на соцыяпатыю, не хочуць нікога бачыць, баяцца іншых людзей. І каб іх не чапалі, перастаюць за сабой сачыць, скочваюцца ўніз сацыяльных нормаў. Людзей, якія не сочаць за сабой, у большай ступені чакаюць сацыяльныя драмы, разводы, крыўды на ўвесь свет і абвінавачанне, што “мужыкоў нармальных ужо няма”.\nАднак нярэдка асуджаюць і прыгожых людзей, што яны ўсміхаюцца і радуюцца жыццю.\nПры гэтым давайце скажам шчыра, паміж людзьмі заўсёды ёсць натуральная канкурэнцыя. Мужчыны спаборнічаюць у сіле, колькасці грошай, уладзе, жанчыны выхваляюцца мужчынамі, дзецьмі і прыгажосцю. На гэтым пабудаваныя многія ўзаемасувязі, і кожны хоча перамагчы ў барацьбе за дастойнае месца. Нават калі хваліцца няма чым, людзі імкнуцца ўдзельнічаць у канкурэнцыі і пачынаюць прысвойваць сабе чужыя дасягненні і ганарыцца імі.\nАле гэта толькі ілюзія: чужыя перамогі і застаюцца чужымі. Па-сапраўднаму стаць прыгожым і шчаслівым можна толькі ў адным выпадку – прывучыць сябе быць прыгожым знешне і ўнутрана.\nТаму кожны спецыяліст індустрыі прыгажосці – гэта заўсёды мудры псіхолаг, мэта якога не толькі ўмець тэхнічна класна выканаць прафесійныя навыкі, аднак і паказаць свайму кліенту ўсе грані прыгажосці, раскрыць чалавека, падарыць радасць.\nПредыдущая статьяНа Маладзечаншчыне трактарнае кола забіла 23-гадовага слесара\nСледующая статьяНе скралі, але і ў банк не здалі


Спажывецкі дзень. 15 сакавіка – Дзень спажыўца ў нашай краіне і Сусветны дзень абароны правоў спажыўцоў — Ляховичи. Ляховичский вестник. Ляхавiцкi веснiк. Новости города Ляховичи Брестской области\nСпажывецкі дзень. 15 сакавіка – Дзень спажыўца ў нашай краіне і Сусветны дзень абароны правоў спажыўцоў\n14/03/2015 45 redakcyja 0 Comment\n15 сакавіка – Дзень спажыўца ў нашай краіне і Сусветны дзень абароны правоў спажыўцоў.\nПрадалі пратэрмінаваны ёгурт, абразілі на рынку, няякасна зрабілі манікюр… Кожны пакупнік, атрымальнік паслуг можа абараніць свае правы і інтарэсы не толькі праз грамадскія арганізацыі і суды, але і праз органы дзяржаўнай улады і кіравання. У нашым раёне спецыяльна ўпаўнаважаным органам па абароне правоў спажыўцоў з’яўляецца аддзел эканомікі райвыканкама. Спецыялісты аддзела кантралююць захаванне правілаў гандлёвага, бытавога і іншых відаў абслугоўвання насельніцтва на тэрыторыі раёна, разглядаюць звароты, заявы і скаргі грамадзян па даных пытаннях, кансультуюць. Дапамогу ў гэтым аказвае юрыдычны аддзел райвыканкама.\nЯк паведаміла галоўны спецыяліст аддзела эканомікі Юлія Глобуз, у 2014 годзе ва ўпаўнаважаны орган паступіла 9 зваротаў. Сёлета – адзін. Мінулагоднія датычыліся няякаснай устаноўкі вокнаў прадпрымальнікам, вырабу мэблі. Скардзіліся на няветлівае абслугоўванне ў аб’ектах грамадскага харчавання, на асартымент прадуктаў у гандлёвых кропках.\nУ выпадку, калі прадавец ці выканаўца паслугі адмаўляецца задаволіць законнае патрабаванне спажыўца добраахвотна, можна звяртацца ў суд з іскамі аб абароне правоў спажыўцоў. У мінулым годзе і ў нашым раёне адна з такіх спраў вырашылася ў судовым парадку.\nЁсць яшчэ адзін аспект. Іншы раз і самі пацярпелыя вядуць сябе не лепшым чынам – абражаюць, палохаюць, зневажаюць. А трэба ўсяго толькі граматна, дакладна і карэктна выказаць сваю нязгоду, зварот ці прапанову. Давайце будзем узаемаветлівымі.\n← Па-чэмпіёнску. І па-суседску. Спаборнічаюць ляхавіцкія спартсмены\nНам, народу Рэспублікі Беларусь… 15 сакавіка свой чарговы дзень нараджэння адзначае Канстытуцыя Рэспублікі Беларусь – Асноўны Закон, па якім жыве наша краіна →


Сельхозпредприятия Сенненщины готовят технику к посевной — Сенно. Новости Сенно. Голас Сенненшчыны\nВторник, 11 фев., 2020 253 admin\nЗгодна з аператыўнай інфармацыяй райсельгасхарча ў РУП “Дружбінец” 86% наяўных трактароў могуць быць выведзены ў поле хоць зараз. На лінейку гатоўнасці паставілі нават Беларус -3022 ДВ, які не эксплуатаваўся больш чым год.\nЯўген Жагула і Ігар Махроў\nАктыўна рамантуецца прычапны інвентар, які спатрэбіцца для апрацоўкі глебы, сяўбы, правядзення іншых палявых работ. Плугі, да прыкладу, адрамантавалі капітальна і, нават, пафарбавалі, як таго патрабуе тэхналогія захоўвання тэхнікі.\n— Як толькі восенню былі завершаны работы, кожны з механізатараў падрыхтаваў на замацаваную тэхніку дэфектную ведамасць, па якой мы атрымлівалі запасныя часткі і дэталі. Таму работа вялася даволі хутка, чаму садзейнічалі і падрыхтаваныя нарады, якія вызначалі тэрміны рамонту, суму аплаты, — расказаў Яўген Жагула. Ён адным з першых справіўся з рамонтам плугоў, дапамагаў калегам па працы, у прыватнасці, Ігару Махрову.\nНа чарзе – дыскатары, чызелі, іншая тэхніка, з дапамогай якой будзе рыхтавацца глеба да сяўбы.\n— Важна адрамантаваць увесь шлейф прычапной глебаапрацоўчай тэхнікі. Тады комплекс работ будзе выкананы своечасова і аператыўна, што дазволіць атрымаць гаспадарцы запланаваны аб’ём прадукцыі, а нам, механізатарам, дастойны заробак, — разважае Ігар Махроў.\nТэхніка рамантуецца і ў іншых сельгасарганізацыях. Праўда, тэмпы работ розныя. У ААТ ”Сінягорская” спраўных трактароў толькі 56%, з 4 энерганасычаных выйсці ў поле гатовы толькі адзін.\n— Безумоўна, хацелася, каб рамонт вёўся больш высокімі тэмпамі. Такое пажаданне датычыць не толькі ААТ “Сінягорскае” , — выказаўся Анатолій Кажарскі, галоўны спецыяліст райсельгасхарча, якога рэдакцыя папрасіла пракаменціраваць ход падрыхтоўкі тэхнікі да палявых работ. – На жаль сельгасарганізацыям не хапае фінансавых сродкаў, малакаперапрацоўшчыкі не заўжды своечасова разлічваюцца за пастаўленаю сыравіну. Віцебскі малаказавод мае даўгі перад “Дружбінцам”, ААТ “Белая Ліпа”, “Студзёнка”. Яшчэ адна праблема — не ва ўсіх сельгасарганізацыях тэхніка ўкамплектавана механізатарамі. Праблема, але яе без нас ніхто не вырашыць. Прыспешвае прымаць неадкладныя меры вясна, якая ўсё бліжэй. Некаторыя работы, відаць, сёлета прыйдзецца пачынаць раней звычайнага\n← Названы имена лауреатов ежегодной премии «Человек года Витебщины-2019»\nЖитель Сенненщины Николай Синицин успешно выступил на чемпионате Беларуси по лёгкой атлетике →\nКалі літусаўскія акцыянеры пачнуць атрымліваць дывідэнды?\nПятница, 8 апр., 2011 admin Комментарии к записи Калі літусаўскія акцыянеры пачнуць атрымліваць дывідэнды? отключены\nКультура з адценнем золата\nПятница, 12 авг., 2011 admin Комментарии к записи Культура з адценнем золата отключены\nВторник, 12 апр., 2022 admin Комментарии к записи Республиканский субботник запланирован в Беларуси на 16 апреля отключены


Слухаць і гаварыць — аснова «Дыялога». | "Нарачанская зара" (пасведчанне аб рэгістрацыі №765 ад 4.11.2009)\nСлухаць і гаварыць — аснова «Дыялога».\nТрадыцыйна ў пачатку кастрычніка ў вобласці праходзіць педагагічны марафон. — Цэлы тыдзень, падчас якога вядзецца праца па розных накірунках дзейнасці. Кожны дзень прысвечаны якой-небудзь катэгорыі працаўнікоў. Адным з ключавых з’яўляецца дзень маладога спецыяліста. Трэцяга кастрычніка новых настаўнікаў сустракала Мядзельская сярэдняя школа №1 імя Уладзіміра Дубоўкі. У гэтым годзе Марафон праходзіць ужо сёмы раз, яго тэма: «Кампетэнтэсны падыход у адукацыі: ад тэорыі да практыкі». З ім жа супадае першая сустрэча ў Школе маладога педагога “Дыялог”, якая працуе на базе раёна.\n— Першае пасяджэнне — арганізацыйнае, — распавядае Лілія Вярбіцкая, загадчык раённага метадычнага кабінета, — мы знаёмімся са спецыялістамі, яны — з намі. Для больш канкрэтных вынікаў работы Школы маладога педагога былі распрацаваны анкеты. Нам неабходна дакладна разумець, дзе маладыя педагогі адчуваюць складанасці, і якую дапамогу чакаюць ад нас.\nУсяго такіх сустрэч плануецца правесці тры. Пры гэтым, наступная сустрэча Школы «Дыялог» будзе праходзіць падчас зімовых канікул, і асноўная ўвага на ёй будзе ўдзяляцца не столькі правядзенню ўрокаў, колькі арганізацыі пазакласнага часу.\nІрына Глінская, старшыня раённай арганізацыі Беларускага прафсаюза работнікаў адукацыі і навукі, распавядае, што апошнія некалькі гадоў колькасць маладых спецыялістаў у раёне моцна зменшылася. Таму тое, што сёлета па размеркаванні прыехала 38 маладых педагогаў — вялікае дасягненне.\n— Усе яны атрымалі першыя працоўныя месцы ў адпаведнасці са сваёй адукацыяй і спецыяльнасцямі, — адзначае Ірына Васільеўна. — Па ўмовах калектыўных дагавораў педагогам аказваецца матэрыяльная дапамога для арэнды жылля. Кіраўніцтва навучальных устаноў і прафсаюз не пакідаюць маладых спецыялістаў без увагі. І, у выпадку неабходнасці, гатовы аказаць матэрыяльную дапамогу таксама і для аплаты праезду на працу, закупкі паліва і агародніны на зіму.\nТаксама Ірына Васільеўна запэўніла, што працоўныя ўмовы ва ўстановах адукацыі максімальна камфортныя. Школы аснашчаны ўсім неабходным для плённай працы. Абсталяваны камп’ютарныя класы, спартыўныя і трэнажорныя залы. Педагогам прадастаўлена магчымасць харчавацца ў школьных сталовых.\nУ рамках марафона з маладымі спецыялістамі праводзяцца адкрытыя ўрокі, дзе яны пераймаюць вопыт сваіх старэйшых калег. На гэтых занятках у моладзі ёсць магчымасць задаць настаўнікам пытанні, якія іх цікавяць.\n— Гэта прыводзіць да плённага, актыўнага дыялогу, — кажа Лілія Вярбіцкая. — Практыка паказвае, што маладыя спецыялісты зацікаўлены ў такіх уроках. Яны заўсёды актыўна задаюць пытанні, бывае, нават затрымліваюць заняткі. І старэйшыя выкладчыкі з вялікім задавальненнем дзеляцца сваімі ведамі.\nТаксама Ірына Глінская пазнаёміла калег з заканадаўчымі асновамі працы маладога спецыяліста. Патлумачыла, як выстройваюцца працоўныя адносіны, фарміруецца заработная плата, адбываецца атэстацыя педработнікаў. І падрабязна распавяла пра функцыі прафсаюзнай арганізацыі.\nУ завяршэнні дня з маладымі спецыялістамі сустрэўся старшыня абласной арганізацыі Беларускага прафсаюза работнікаў адукацыі і навукі Мікалай Башко.\n— Існуе меркаванне, што да 2050 года знікне больш за дзве тысячы прафесій. Аднак, на дадзены момант прафесія настаўніка адна з самых запатрабаваных. І я ўпэўнены, што выміранне ёй не пагражае. Педагогаў шанавалі заўсёды. Успомніце «На ростанях» Якуба Коласа. Вядома, зараз настаўнікаў стала нашмат больш, але прыемна бачыць, што павага да нас не знікла. І мы павінны яе апраўдваць. Асабліва ў школах раёна, бо, пагадзіцеся, вы можаце не ведаць кагосьці, але вас, настаўніка, ведаюць усе, — падкрэсліў прафсаюзны лідар.\nМікалай Мікалаевіч нагадаў маладым спецыялістам, што ім пашанцавала працаваць у сферы, дзе кожны сам здольны кантраляваць узровень свайго камфорту на рабоце. Не дапускаць залішняга шуму ў класах, самастойна распараджацца сваім часам пасля заканчэння ўрокаў.\n— Я прыхільнік таго, каб у педагагічных класах была працоўная, дзелавая абстаноўка, — прадоўжыў Мікалай Башко. — Кажуць, што настаўнік ўжо не той, што раней. Але гэта было б не правільна, калі б ён быў “той”. Дзеці б не зразумелі і не прынялі. Час змяняецца імкліва, і педагог абавязаны таксама хутка прыстасоўвацца, адпавядаць свайму часу, каб заўсёды ведаць, што зараз хвалюе дзяцей. Любоў да сваёй працы і да вучняў — гэта самы верны шлях да прафесіяналізму.\nУ завяршэнне Мікалай Башко папрасіў маладых калег не замоўчваць праблемы і не баяцца прасіць парады. Бо толькі ў такім выпадку атрымаецца карысны дыялог.\n20 кастрычнiка 2017. Каментарыі: Каментароў няма. Размешчана ў Адукацыя


Вольскі Лявон, Міларусь - Belarusian Internet Library Kamunikat.org\nPublisher: Саюз беларускіх пісьменьнікаў\nBook Series: Бібліятэка Саюза беларускіх пісьменьнікаў\nPublishing/ Printing House: Медиал\nSizes: 180 с.: іл.\nBelarusian Authors: Вольскі Лявон\nЛявон Вольскі - выпусьціў дзьве кнігі паэзіі: «Калідор» (1993) і «Фотаальбом» (2000). Разьмяшчаў артыкулы і апавяданьні ў «Нашай Ніве». Друкаваўся ў часопісе «Тэксты». Апавяданьне «Новая кватэра Казімера» ў зборніку прозы «Паветраны шар» зь бібліятэкі «Нашай Нівы». Як мастак — аўтар некалькіх сатырычных коміксаў, надрукаваных у часопісе «Бярозка» ў першай палове 1990-х гадоў. More »


«Украіна не супраць свабоды сходаў». Амбасадар пракаментаваў мітынг у дыпмісіі | Новы Час\nІгар Кізімі, фота Арцёма Лявы\nДыпламат распавёў, што сёння каля пяцідзесяці чалавек з беларускімі дзяржаўнымі сцягамі і плакатамі з абвінавачаннямі ў адрас Украіны падышлі да амбасады, скандуючы лозунгі накшталт «Фашызм не пройдзе!».\n— Я выйшаў да названых асоб, каб высветліць прычыны мітынгу, і каля паўгадзіны тлумачыў нашу пазіцыю, распавядаў пра стаўленне Украіны да падзей у Беларусі, дружалюбным стаўленні Украіны да беларускага народа, а таксама пра далейшую расійскую агрэсію супраць нашай дзяржавы. Пераканаць гэтых людзей было цяжка, але я думаю, што мець зносіны трэба, і спадзяюся, што хоць некаторыя з іх змянілі сваё меркаванне, — адзначыў пасол.\nЁн таксама падкрэсліў, што мітынг здымаў адзін з тэлеканалаў дзяржаўнага тэлебачання, карэспандэнт якога «нечакана» апынуўся разам з мітынгоўцамі перад пасольствам. Акрамя таго, удзельнікі мітынгу пасля завяршэння мерапрыемства арганізаванай калонай накіраваліся да дома, дзе знаходзіцца гарадскі камітэт БРСМ.\nПаводле слоў Кізіма, гэтыя факты даюць падставы казаць, што мітынг быў не спантаннай, а спланаванай акцыяй. Ён таксама звярнуў увагу на тое, што па заканадаўстве Беларусі на правядзенне мітынгаў трэба атрымліваць дазвол мясцовых улад.\n— Праваахоўныя органы не інфармавалі нас аб яго правядзенні, як гэта робіцца звычайна, і не перашкаджалі яго правядзенню. Калі мітынг сапраўды адбыўся пры падтрымцы мясцовых улад, мне не зразумела, навошта гэта было зроблена. Але відавочна, што такія крокі не спрыяюць паляпшэнню ўзаемаразумення паміж нашымі краінамі. У той жа час адзначу, што мітынг быў мірным, і Украіна як дэмакратычная краіна не мае пярэчанняў адносна падобных сходаў, калі яны не нясуць пагрозы жыццю, здароўю і ўласнасці супрацоўнікаў дыпламатычнай установы, — сказаў Кізім.\nДыпламат нагадаў, што пасля леташніх прэзідэнцкіх выбараў у Беларусі, вынікі якіх Украіна не прызнала, палітычныя адносіны паміж краінамі пастаўлены на паўзу. Але, каб не нашкодзіць людзям, украінскі бок спрабуе падтрымліваць пэўны ўзровень гандлёва-эканамічных і культурна-гуманітарных сувязей.\n— Хачу яшчэ раз падкрэсліць: Украіна не ўмешвалася і не ўмешваецца ва ўнутраныя справы Беларусі. Сітуацыю ў Беларусі павінен вырашаць выключна беларускі народ, гэтак жа, як і праблемы ва Украіне —украінцы. Украіна — за добрасуседскія адносіны з Беларуссю, — рэзюмаваў пасол.\nСёння ў Мінску людзі з дзяржаўнымі сцягамі зладзілі пікеты каля пасольстваў ЗША і Украіны. Пасол Украіны Ігар Кізім выйшаў да пратэстоўцаў, але дыялогу не атрымалася. Таксама ўвечары ў эфіры дзяржаўных тэлеканалаў паказалі і пікет каля консульства Украіны ў Брэсце.


Catholic.by - Папа: сіла ласкі павінна быць злучана з учынкамі міласэрнасці\nПапа: сіла ласкі павінна быць злучана з учынкамі міласэрнасці\n30.09.2021 11:11 Паводле: Vatican News\nФота: Reuters / Remo Casilli\nВера патрабуе быцця актыўнымі ў любові да Бога і бліжняга, — заўважыў Папа Францішак падчас агульнай аўдыенцыі, якая 29 верасня прайшла ў ватыканскай Зале Паўла VI. На ёй Пантыфік працягнуў цыкл катэхез, прысвечаных Пасланню да Галатаў.\n«На нашым шляху да лепшага разумення вучэння святога Паўла сёння мы сустракаемся са складанай, але важнай тэмай — тэмай апраўдання», — перадае словы Святога Айца, якімі ён распачаў катэхезу, Беларуская рэдакцыя парталу Vatican News. Папа заўважыў, што «ў Пасланні да Галатаў, як і ў Пасланні да Рымлянаў, Павел настойвае на тым факце, што апраўданне паходзіць з веры ў Хрыста».\n«Што хаваецца за словам „апраўданне“, якое з’яўляецца настолькі важным для веры? Прыйсці да вычарпальнага вызначэння нялёгка, але ў цэласнасці вучэння святога Паўла можна сказаць, што апраўданне з’яўляецца наступствам „міласэрнасці Бога, які прабачае“», — сказаў Папа Францішак, спасылаючыся да Катэхізіс Каталіцкага Касцёла.\nПантыфік нагадаў, што праз смерць Езуса «Бог знішчыў грэх і канчаткова падарыў нам прабачэнне і збаўленне». «Апраўданыя такім чынам, грэшнікі становяцца прынятымі Богам і паяднанымі з Ім. Гэта нібыта вяртанне да першапачатковых адносін паміж Стварыцелем і стварэннем, да таго як умяшалася грахоўная непаслухмянасць. Апраўданне, здзейсненае Богам, дазваляе нам аднавіць нявіннасць, страчаную праз грэх», — сказаў Папа, заўважаючы, што, згодна з вучэннем святога Паўла, «апраўданне прыходзіць праз ласку».\nСвяты Айцец падкрэсліў, што апостал Павел ніколі не забываўся пра досвед, які цалкам змяніў яго жыццё: пра сустрэчу з уваскрослым Езусам на дарозе ў Дамаск. «Павел быў ганарлівым, рэлігійным і руплівым чалавекам, перакананым у тым, што справядлівасць заключаецца ў скрупулёзным выкананні прадпісанняў. Цяпер жа ён быў заваяваны Хрыстом, а вера ў Езуса глыбока перамяніла яго, дазволіўшы адкрыць дагэтуль схаваную праўду: мы становімся праведнымі не дзякуючы нашым намаганням, але дзякуючы ласцы Хрыста», — зазначыў Папа.\n«Вера мае для апостала ўсёабдымнае значэнне. Яна датычыцца кожнага моманту і кожнага аспекту жыцця верніка: ад хросту да адыходу з гэтага свету ўсё прасякнута верай у смерць і ўваскрасенне Езуса, які дорыць збаўленне. Апраўданне праз веру падкрэслівае прыярытэт ласкі, якую Бог, не робячы адрозненняў, дорыць тым, хто верыць у Яго Сына», — дадаў Пантыфік.\nПа словах Святога Айца, гэта не азначае, што Закон Майсея больш не меў каштоўнасці для Паўла. Наадварот, Закон працягваў «заставацца незваротным Божым дарам», а сам апостал называў яго «святым» (Рым 7, 12). «Таксама для нашага духоўнага жыцця вельмі важна захоўваць запаведзі, але і ў гэтым мы не можам разлічваць толькі на нашыя сілы: фундаментальнай з’яўляецца Божая ласка, якую мы атрымліваем ад Хрыста. Ад Яго мы атрымліваем тую бескарыслівую любоў, якая, у сваю чаргу, дазваляе нам любіць канкрэтным чынам», — сцвердзіў пастыр паўсюднага Касцёла.\nУ гэтым кантэксце Папа нагадаў словы апостала Якуба: «Бачыце, што чалавек апраўдваецца праз учынкі, а не толькі праз веру. Бо, як цела без духу мёртвае, так і вера мёртвая без учынкаў» (Як 2, 24.26). Словы Якуба дапаўняюць вучэнне Паўла, бо для абодвух вера патрабавала «быцця актыўнымі ў любові да Бога і любові да бліжняга».\n«Апраўданне ўводзіць нас у доўгую гісторыю збаўлення, якая паказвае Божую справядлівасць: перад абліччам нашых няспынных падзенняў і недахопаў Ён не апусціў рукі, але пажадаў апраўдаць нас і зрабіў гэта дзякуючы ласцы, праз дар Езуса Хрыста, праз Яго смерць і ўваскрасенне», — заўважыў Пантыфік, нагадваючы, што стылем Бога з’яўляецца блізкасць, спагада і ласкасць.\n«Святло веры дазваляе нам пазнаць наколькі бясконцай з’яўляецца Божая міласэрнасць, ласка, што дзейнічае дзеля нашага дабра. Але тое ж самае святло дапамагае нам бачыць і адказнасць, даручаную нам, каб мы супрацоўнічалі з Богам у Яго справе збаўлення. Сіла ласкі патрабуе злучэння з нашымі ўчынкамі міласэрнасці, якімі мы пакліканы жыць, каб сведчыць пра тое, наколькі вялікай ёсць Божая любоў», — падкрэсліў Святы Айцец на завяршэнне сваёй катэхезы.\nАбноўлена 30.09.2021 11:21\n#Святы Павел (23)\n#Новы Запавет (49)\n#Папскія аўдыенцыі (72)\n#Папскія катэхезы (151)\n#Папа Францішак (1031)\nПапа Францішак: Не стамляйцеся рабіць дабро!\nПапа Францішак: любоў — галоўнае правіла братэрскага настаўлення\nСерада, 18 мая\nАўторак, 17 мая\n17:07 Зоркі беларускай оперы выступілі ў Хрысціянскім сацыяльным цэнтры ў Мінску\n16:32 Высокі ватыканскі дыпламат наведае з візітам Украіну з нагоды 30-годдзя ўсталявання дыпламатычных адносін са Святым Пасадам\n15:04 Ксяндзы-байкеры перад цудадзейным абразом Маці Божай Тракельскай маліліся аб бяспецы для ўсіх кіроўцаў\n14:38 Марыя — настаўніца малітвы. Выйшаў майскі нумар часопіса «Ave Maria»\n11:09 У Гомелі каталіцкія і праваслаўныя біскупы разам сустрэлі копіі цудадзейных абразоў Маці Божай з беларускіх санктуарыяў\nПанядзелак, 16 мая\n17:34 Папа Францішак кананізаваў дзесяць новых святых, у тым ліку Шарля дэ Фуко\n13:33 У дзясятую гадавіну з пачатку будаўніцтва касцёла ў Чыжоўцы арцыбіскуп Станеўскі ўдзяліў тут сакрамэнт канфірмацыі\n11:11 У 105-ю гадавіну Фацімскіх аб’яўленняў арцыбіскуп Кандрусевіч назваў духоўную прычыну сённяшніх праблем у свеце\nСубота, 14 мая\n06:00 Нядзельнае казанне: V Велікодная нядзеля, Год C\nПятніца, 13 мая\n22:22 «Шлях да сябе». Францішкане запрашаюць у Івянец на біблейскія рэкалекцыі


СААЗ: Еўрапейскiм краiнам не варта закрывацца на каранцiн | zviazda.by\nХатняя старонка » Здароўе » У свеце » СААЗ: Еўрапейскiм краiнам не варта закрывацца на каранцiн\nКожныя 17 секундаў у Еўропе ад каранавiруса гiне адзiн хворы, паведамiлi ў Сусветнай арганiзацыi аховы здароўя. Каб знiзiць смяротнасць, варта прытрымлiвацца мер перасцярогi i змагацца з дэзынфармацыяй. Пры гэтым такiя меры, як лакдаўн або каранцiн назвалi «апошнiм сродкам».\n— Сусветная арганiзацыя аховы здароўя мае даныя пра больш чым 17,1 мiльёна выпадкаў каранавiруснай iнфекцыi ў Еўропе i амаль 480 тысячах выпадкаў смерцi. У лiстападзе ў Еўропе выяўлена больш за чатыры мiльёны новых выпадкаў захворвання. На мiнулым тыднi зарэгiстравана звыш 23 тысяч выпадкаў смерцi ад COVID-19. Такiм чынам, у Еўрапейскiм рэгiёне кожныя 17 секундаў памiрае адзiн хворы з каранавiрусам, — заявiў учора дырэктар Еўрапейскага рэгiянальнага бюро СААЗ Ханс Клюге.\nПры гэтым ён падкрэслiў, што ўвядзенне каранцiну — не найлепшае выйсце.\n— Увядзенне ўсеагульнага каранцiну — гэта апошнi сродак. Яго пажадана пазбегнуць, бо гэта вядзе да адключэння эканомiкi, абвастрэння праблем псiхiчнага здароўя, злоўжывання алкаголем i псiхаактыўнымi рэчывамi, гендарнага гвалту i парушэння работы асноўных службаў аховы здароўя.\nХанс Клюге падкрэслiў, што многiя меры, у тым лiку лакдаўн, былi прааналiзаваны пасля першай хвалi.\n— Мы многаму навучылiся. Паўсюднае ўвядзенне каранцiну негатыўна ўплывае на людзей i эканомiку. Жорсткiя меры патрэбны, але мы павiнны правiльна ацэньваць спадарожны ўрон, — заявiў кiраўнiк бюро.\nЁн заклiкаў не закрываць школы.\n— Мы заклiкаем працягваць работу школ, асаблiва пачатковых. Мы валодаем багатым вопытам барацьбы без уцiску дзяцей. Ёсць школы, якiя паспяхова працуюць, праводзячы навучанне ў малых групах i павялiчваючы фiзiчную дыстанцыю.\nЦi заразныя бессiмптомныя пацыенты?\nСупрацоўнiк каардынацыйнага штаба па рэагаваннi на пандэмiю еўрапейскага рэгiянальнага бюро СААЗ доктар Алег Старажэнка расказаў, што вiрус выдзяляецца i ў бессiмптомных носьбiтаў. Праўда, яны заразныя крыху меней — адзін-два тыднi, у той час як пацыент з сярэдняцяжкiм цячэннем выдзяляе вiрус цягам трох тыдняў, а ў цяжкiх выпадках — яшчэ даўжэй. Найчасцей бессiмптомнымi носьбiтамi з'яўляюцца дзецi i маладыя людзi.\nЦi можна захварэць другi раз?\nСтаршы спецыялiст па пытаннях надзвычайных сiтуацый еўрапейскага рэгiянальнага бюро СААЗ Катрын Смолвуд адзначыла, што пакуль дакладных даных няма. На мiнулым тыднi было апублiкавана даследаванне, у якiм сцвярджаецца, што iмунны адказ фармiруецца пасля захворвання i доўжыцца месяц.\n— Перахварэлi вы цi не, меры перасцярогi выконваць трэба. Хвароба не вызваляе вас ад выканання правiлаў прафiлактыкi, — падкрэслiла Катрын Смолвуд.\n— Нашэнне масак — не панацэя, але iх важна выкарыстоўваць у спалучэннi з iншымi мерамi, — дадаў Ханс Клюге. — Калi ў краiнах Еўропы iх выкарыстанне павялiчыцца да 70 % (цяпер яно складае каля 50 %), сiтуацыя палепшыцца. Усе павiнны памятаць, што масавыя сходы патрабуюць асаблiвай асцярожнасцi.\nЦi выцiсне COVID-19 грып?\n— Пакуль рана гаварыць, цi знiкне грып у гэтым сезоне. Але ў Паўднёвым паўшар'i, дзе грып пачынае цыркуляваць раней, мы бачылi, што меры прафiлактыкi супраць COVID-19 аказалiся надзвычай эфектыўныя i супраць грыпу. Цяпер бачым i ў Еўропе знiжэнне цыркуляцыi вiрусаў грыпу, — адзначыла Катрын Смолвуд.\nЦi святкаваць Каляды?\n— У шэрагу еўрапейскiх краiн сiтуацыя стабiлiзуецца i паляпшаецца. Важна яе аналiзаваць i прымаць меры на месцах. Тут усё ў руках мясцовых уладаў. Нават калi ў нейкiх рэгiёнах сiтуацыя дрэнная, можна прымаць мясцовыя сектаральныя меры, — заявiў Ханс Клюге. — Мы бачым святло ў канцы тунэля. I гэта значыць, што мы не павiнны адмаўляцца ад святкавання Каляд.\nАле пры гэтым ён заклiкаў прымаць меры прафiлактыкi — аддаваць перавагу вiртуальным мерапрыемствам i святкаванням, заказу ежы на дом, не падвяргаць небяспецы пажылых сваякоў i блiзкiх з цяжкiмi захворваннямi.\n— Хацелi сустрэцца з сябрамi вялiкай кампанiяй — адкладзiце гэта да больш бяспечных часоў. Збярыцеся лепш з самымi блiзкiмi на адкрытым паветры i адзначце свята такiм чынам.\n4884 Музейшчыкі паказалі, як на галоўную вежу Старога замка ў Гродне нанеслі зграфіта


Запраграмаваныя на поспех\n17.03.2018 14:45 Якасць адукацыі\nУ новай лічбавай эканоміцы будзе запатрабавана здольнасць да ўяўлення і фантазіі\nУ Парку высокіх тэхналогій адбыўся круглы стол “ІТ-адукацыя і ІТ-індустрыя: стратэгія развіцця”, які сабраў прадстаўнікоў вядучых ІТ-кампаній і ўніверсітэтаў краіны. Спецыялісты абмеркавалі пытанні, што стаяць перад сучаснай ІТ-адукацыяй.\n— У новай лічбавай эканоміцы галоўнай стане здольнасць да ўяўлення і фантазіі. Магчымасць прыдумаць новую ідэю, прапанаваць іншы падыход і стварыць новы прадукт — тое, што будзе запатрабавана. Гэта вельмі адрозніваецца ад таго, што было ўчора і ёсць сёння. У гэтым і заключаецца галоўная задача новай сістэмы ІТ-адукацыі, — выказаў думку дырэктар адміністрацыі Парка высокіх тэхналогій Усевалад Янчэўскі.\nУсевалад Вячаслававіч адзначыў, што паміж універсітэтамі і кампаніямі павінен заўсёды адбывацца абмен інфармацыяй, і падкрэсліў, што адукацыя выступае ключавым аспектам развіцця ІТ-галіны.\nВынікі мінулага года падвёў намеснік дырэктара адміністрацыі ПВТ Аляксандр Марцінкевіч. Паводле яго слоў, Беларусь увайшла ў топ-9 краін, дзе створаны лепшыя ўмовы для развіцця ІТ-індустрыі. Акрамя таго, паркам было створана 5160 працоўных месцаў, 1805 з якіх занялі студэнты (82% вучацца за кошт бюджэту). Найбольшая коль-касць работнікаў прыходзіць у ПВТ з Беларускага дзяржаўнага ўніверсітэта інфарматыкі і радыёэлектронікі.\n— Аўтсорсінгавая мадэль не з’яўляецца ключавой для ПВТ — яна займае толькі 40% нашай дзейнасці. Больш аб’ёму вытворчасці належыць прадуктовай мадэлі, — адзначыў намеснік дырэктара адміністрацыі ПВТ. — Пры гэтым вялікая доля ў вытворчасці належыць рэзідэнтам з замежным капіталам. А гэта ўжо іншыя патрабаванні да ведаў.\nАляксандр Міхайлавіч перакананы, што праз 3—4 гады ІТ-галіна павінна быць гатова да таго, што колькасць людзей, якія захочуць звязаць з ёй жыццё, павялічыцца.\nНа абмеркаванне ўдзельнікаў круглага стала былі вынесены тры асноўныя выклікі сучаснасці: дэфіцыт кампетэнтных спецыялістаў ва ўстановах вышэйшай адукацыі (старэйшае пакаленне выкладчыкаў сыходзіць, а моладзь не імкнецца да выкладчыцкай дзейнасці), нізкі ўзровень падрыхтоўкі абітурыентаў ІТ-спецыяльнасцей і адставанне матэрыяльнай базы.\nУ дакладзе “Узаемадзеянне сістэмы вышэйшай адукацыі і ІТ-індустрыі: цяжкасці і шляхі вырашэння” супрацоўнік кампаніі “ЭПАМ Сістэмз” Святаслаў Кулікоў агучыў асноўныя патрабаванні работадаўцаў да сваіх будучых спецыялістаў. З аспектаў, якія тычацца вучэбнага працэсу, ён выдзеліў валоданне англійскай мовай (нягледзячы на значную колькасць гадзін, узровень застаецца не самым высокім) і засваенне фундаментальных дысцыплін. Не менш важным, на думку прадстаўніка ІТ-сферы, з’яўляюцца і жыццёвыя навыкі: фарміраванне ў будучых спецыялістаў такіх якасцей, як самастойнасць, дысцыплінаванасць, зацікаўленасць і матываванасць.\nАсноўным выклікам для ўніверсітэтаў Святаслаў Кулікоў назваў інтэрнэт-трэнінгі і анлайн-курсы, якія складаюць моцную канкурэнцыю традыцыйнай адукацыі.\n— Ва ўстановах вышэйшай адукацыі прысутнічае боязь змен. Некаторыя ўвогуле не хочуць атрымаць дапамогу, а чакаюць, калі за іх нешта зробяць іншыя. Нам жа хочацца рабіць усё разам. Да таго ж ёсць адчуванне, што за спінамі прадстаўнікоў ІТ-кампаній стаяць тысячы людзей, якія таксама гатовы дапамагаць, — падзяліўся малады чалавек.\nВырашэннем акрэсленых праблем, на думку выступоўцы, стане стварэнне філіялаў кафедр пры кампаніях, выкарыстанне бясплатных інструментаў (трансляцыя на YouTube) і далучэнне людзей з вытворчасці, якія хочуць дзяліцца вопытам.\nПа словах Святаслава Кулікова, энтузіястам з кампаній вельмі цяжка ўкараняць новыя метады ў вучэбны працэс. Малады чалавек лічыць, што яны могуць прыжыцца, калі такіх людзей у сістэме адукацыі стане больш. Але важна не адбіць ахвоту спецыялістаў празмерным рэгламентаваннем іх дзейнасці.\nРэзідэнты ПВТ актыўна ўзаемадзейнічаюць з сістэмай адукацыі: створаны шэраг сумесных лабараторый ІТ-кампаній і ўстаноў адукацыі, у кампаніях адкрыты філіялы кафедр, дзе студэнты набываюць практычныя навыкі.\nУ мэтах прафарыентацыі Парк высокіх тэхналогій разам з Міністэрствам адукацыі рэалізоўвае праект па навучанні мове праграмавання Scratch у сярэдніх школах. У ім задзейнічана больш за 560 настаўнікаў і 6420 вучняў.\nПрысутным былі прапанаваны наступныя варыянты вырашэння агучаных праблем. Адносна англійскай мовы высветлілася, што ва ўніверсітэце немагчыма павялічыць колькасць гадзін, бо гэта прывядзе да скарачэння гадзін на вывучэнне іншых дысцыплін. Найбольш дзейсным метадам у такім выпадку бачыцца ўвядзенне курсаў па выбары, якія будуць выкладацца на англійскай мове.\nНаконт цяжкасцей ва ўкараненні новых падыходаў у вучэбным працэсе выступоўцу апаніравала дэкан факультэта матэматыкі і інфарматыкі ГрДУ імя Янкі Купалы Алена Лівак.\n— Ніхто не забараняе весці лекцыі або практычныя заняткі інакш, чым усе прывыклі. Зараз для гэтага шмат магчымасцей: вядуцца заняткі на англійскай мове, раскладам прадугледжаны не толькі традыцыйныя лекцыі, але і вэбінары, студэнты займаюцца ў філіялах ІТ-кампаній.\nЗагадчык лабараторыі адкрытых інфармацыйных тэхналогій факультэта вылічальнай матэматыкі і кібернетыкі МДУ імя М.В.Ламаносава Уладзімір Сухамлін адзначыў, што сістэма адукацыі баіцца не інавацый, а звышінавацый. Па словах Уладзіміра Аляксандравіча, гэты страх сыходзіць менавіта ад бесплатформенных пляцовак, якія імкнуцца замяніць універсітэты.\n— Стандарт павінен быць адзіным і зразумелым як школьніку, так і яго бацькам, — перакананы спецыяліст.\nНа думку дырэктара кампаніі “Эполь Софт” Валерыя Цыліндзя, калі існуе сістэма, якая дапамагае бакам стаць лепшымі, яна павінна базіравацца на дзяржаўным узроўні.\nКіраўнік трэнінгавага і сертыфікацыйнага цэнтра Workfusion Юрый Шыляеў падкрэсліў неабходнасць фундаментальнай адукацыі спецыялістаў у сферы аналізу і матэматыкі:\n— Ва ўніверсітэтах вучаць рашаць закрытыя задачы, а ў жыцці мы сутыкаемся з адкрытымі, — правёў паралелі малады чалавек.\nВялікую ролю Юрый Шыляеў адвёў дысцыплінаванасці, расказаў, што на базе ПВТ створана больш за 30 спецыялізаваных курсаў, якія прайшлі 13 тысяч чалавек, 11 тысяч з якіх — студэнты.\nПа словах спецыяліста, аднаго праведзенага семінара недастаткова, трэба, каб ён ператварыўся ў паўнавартасны курс. Малады чалавек адзначыў, што са свайго боку цэнтр гатовы прадастаўляць для карыстання ўніверсітэтамі бясплатны інструментарый, а таксама вучыць выкарыстоўваць тыя сродкі, якімі валодаюць самі ўстановы.\nПрысутныя таксама абмеркавалі аспекты стымулявання працы выкладчыкаў ІТ-факультэтаў. Удзельнікі круглага стала вырашалі наступныя пытанні: ці не створыць стымуляванне выкладчыкаў асобных прадметаў “выбух” незадаволенасці сярод астатніх? Як выбраць прадстаўнікоў універсітэта, якіх можна стымуляваць? Хто будзе адказ-ваць за гэты працэс?\nГосці круглага стала выказаліся, што неабходнасць такой падтрымкі існуе, і прапанавалі праводзіць адбор кандыдатаў праз конкурс, улічваючы рэйтынг іх навуковых работ, якія цытуюцца. У ходзе конкурсу пытанне “Чаму гэты чалавек, а не іншы?” знікне. Было прапанавана, каб універсітэт выконваў заказ ад фірмы, і па выніках работы вырашалася, чыю дзейнасць можна стымуляваць.\n— Калі ўніверсітэт будзе займацца толькі выкладчыцкай дзейнасцю, ён загіне, і следам знікнуць ІТ-кампаніі, — рэзюмавалі прысутныя.\nДэкан факультэта камп’ютарных сістэм і сетак БДУІР Валерый Прыткоў выказаў думку, што пры выбары выкладчыкаў, дзейнасць якіх плануецца прастымуляваць, для большай аб’ектыўнасці неабходна прыслухоўвацца да выпускнікоў канкрэтнай установы, якія працяглы час працуюць у ПВТ.\nУдзельнікі круглага стала адзначылі, што існуе таксама праблема размеркавання падобных інвестыцый на ўзроўні вышэйшых навучальных устаноў.\n— Для таго каб сістэма працавала, яна павінна быць замкнутай. Парку высокіх тэхналогій варта арганізаваць маніторынг, як гэтыя інвестыцыі ўплываюць на развіццё магчымасцей таго ці іншага выкладчыка. І не важна, у якой форме выкладчык будзе праводзіць заняткі (традыцыйныя лекцыі або вэбінар), галоўнае, каб гэта было карысна студэнту, — адзначыў генеральны дырэктар кампаніі “IBA IT Park” Сяргей Акуліч. — ІТ-кампаніі павінны вызначыць, якія дысцыпліны ў будучыні будуць найбольш запатрабаванымі.\nУ ходзе дыскусіі было вырашана стварыць орган маніторынгу ПВТ, куды ўвойдуць таксама дэканы і загадчыкі кафедр вядучых універсітэтаў.\nУдзельнікі круглага стала акрэслілі найбольш буйныя праблемы. Згодна з меркаваннем прадстаўнікоў ІТ-кампаній, пры навучанні студэнтаў недастаткова ўвагі ўдзяляецца праграмнай архітэктуры, сучасным праграмным сродкам і тэхналогіям. Бізнесмены лічаць, што праграмы часта далёкія ад патрэб рынку працы, носяць “затэарэтызаваны” характар і амаль не маюць практычнай скіраванасці.\nПаколькі прыярытэтным напрамкам для ІТ-краіны сёння выступае распрацоўка ўласных ІТ-прадуктаў, чакаецца, што патрабаванні да якасці падрыхтоўкі кадраў у найбліжэйшы час узрастуць. Акрамя гэтага, у ПВТ плануюць актыўна развіваць найноўшыя напрамкі інфармацыйных тэхналогій: DataScience, Blockchain, новыя галіны штучнага інтэлекту і інш. Работадаўцы адзначылі, што па шэрагу спецыяльнасцей патрэбна ўзмоцненая падрыхтоўка ў тых сферах, развіццё якіх адбываецца хутчэй, чым на гэта паспяваюць рэагаваць універсітэты. Удзельнікі круглага стала заўважылі, што падобная праблема існуе ва ўсім свеце.\n— У наш час веды абясцэньваюцца. Каштоўнасць набіраюць тыя спецыялісты, якія могуць прымяніць іх на практыцы, — падвёў вынікі дырэктар Адукацыйнага цэнтра ПВТ Вадзім Зелянкоў.\nІТ-адукацыякруглы столлічбавая эканомікаПарк высокіх тэхналогійстратэгія развіцця


Галоўная ➠ Лекар ➠ Імплантацыя перадавой спосаб замяшчэння страчаных зубоў\nАднавіць зуб натуральным спосабам пры гэтым стане або пры якім-небудзь іншым повреждающем ўздзеянні не з'яўляецца магчымым. Але сёння існуе альтэрнатыўны метад аднаўлення загінулага зуба – імплантацыя.\nІмплантацыяй зубоў называецца працэдура, падчас якой винтообразные імпланты фіксуюцца ў лузу ніжняй або верхняй сківіц.\nКалі вы маеце патрэбу ў гэтай працэдуры, то можаце прайсці імплантацыю зубоў у Чэлябінску і вы назаўжды забудзецеся пра праблему адсутнасці зубоў.\nСтаноўчыя боку імплантацыі зубоў:\nаднаўляюцца зубы ў любым колькасці;\nкамфортнае стан пасля працэдуры – у пацыента больш не шаруюцца дзясна, ён становіцца больш упэўненым у сабе, зубы добра фіксаваны;\nна зубах можна фіксаваць розныя канструкцыі;\nвялікія разнавіднасці імплантаў;\nнабыццё эстэтычнай прывабнасці.\nНегатыўныя боку імплантацыі зубоў:\nпрацяглая падрыхтоўка да працэдуры;\nможа адбыцца адрыньванне;\nСамыя папулярныя методыкі гэта базальная і кампрэсарная. Іх перавагай з'яўляецца адносна невялікая працягласць ўсей працэдуры – каля тыдня.\nІмплантацыя зубоў ўключае выкарыстанне мноства відаў імплантаў: каранёвых, камбінаваных, шрубавых, эндоосальных, субпериостальных, трансоссальных. Іх ужываюць як у выпадку адсутнасці аднаго зуба ці некалькіх зубоў, так і пры абсалютным адсутнасці зубоў.\nПерад імплантацыяй праводзіцца лекар аглядае зубной шэраг, санирует ротавую паражніну, збірае сведенья аб агульным стане здароўя пацыента. Пасля праводзіцца хірургічнае ўмяшанне пад анестэзіяй, працягласць якога прыблізна адзін гадзіну. Яно пачынаецца разрэзам ў сківіцы, у якім фармуецца паглыбленне. Затым у яго ўжыўляецца канструкцыя імпланты, на якім мацуецца заглушка для папярэджання зарастання тканінамі. Пасля гэтага ранка зашываецца, швы здымаюцца праз два тыдні. Праз чатыры месяцы ўсталёўваюць формирователь дзясны.


Харчовыя наборы ня трапілі вэтэранам АК — мытня забрала\n17 чэрвень 2014, 15:41\nСёньня ў Горадні быў працяг судовага разбору адносна Веранікі Сэбасьцяновіч — кіраўніка арганізацыі вэтэранаў Арміі Краёвай пры неафіцыйным Саюзе палякаў.\nАдміністрацыйная справа тычыцца 71 прадуктовага набору для вэтэранаў, агульным коштам 12 мільёнаў рублёў. Ініцыятар працэсу — Гарадзенская рэгіянальная мытня. Там лічаць, што прадукты былі дастаўленыя з-за мяжы без аплаты пошліны.\nСправа разглядаецца ў Кастрычніцкім раённым судзе Горадні. Судзьдзя Тацяна Гергель заслухала саму Вераніку Сэбасьцяновіч (1931 году нараджэньня), прадстаўніка мытні Ўладзіміра Дзьмітрыева, а таксама сьведак, у прыватнасьці, шафёра генэральнага консульства РП у Горадні Андрэя Казукевіча.\nПрацяг слуханьняў — 20 чэрвеня а 12 гадзіне.\nСудзьдзя Гергель паведаміла, што, згодна з пратаколам, Вераніка Сэбасьцяновіч зьдзейсьніла наступнае супрацьпраўнае дзеяньне: «2 красавіка 2014 году неўстаноўленая асоба, знаходзячыся ў Рэспубліцы Польшча, набыла і раздавала неўстаноўленым грамадзянам прадукты харчаваньня». І што рабіла яна гэта «для наступнага ўвозу гэтага тавару гэтымі грамадзянамі на мытную тэрыторыю Рэспублікі Беларусь». Як завезены пад выглядам «для асабістага карыстаньня», гэты тавар не дэкляраваўся.\nНа мытні лічаць, што тым самым былі парушаныя частка 5 артыкула 24 і частка 2 артыкула 14.1 Кодэксу аб адміністрацыйных правапарушэньнях.\nШафёр генконсульства Андрэй Казукевіч распавядаў у судзе, што даставіў 71 запячатаную скрынку з прадуктамі дадому Вераніцы Сэбасьцяновіч, якая жыве ў Скідзелі, за трыццаць кілямэтраў ад Горадні. Апэратыўнікі з мытні назіралі за выгрузкай скрынак, пасьля чаго ў прысутнасьці панятых пералічылі ўсё і сканфіскавалі.\nСьведкі дапаўнялі ў судзе сьпіс прадуктаў (кожны запомніў нешта сваё): алей, мука, рыс, кава, гарбата, шакалядкі, супы хуткага прыгатаваньня.\nДарэчы, Вераніка Сэбасьцяновіч абвергла, што яны былі пратэрмінаваныя: толькі ў некаторых тэрмін прыдатнасьці заканчваўся ў канцы 2014 году, астатнія былі да 2015–16 гадоў, сказала яна.\nНяцяжка падлічыць, што адзін прадуктовы набор каштаваў адносна нядорага — прыблізна 170 тысяч рублёў. Але, як кажуць, тут важная ўвага — прэзэнты прызначаліся да велікодных сьвятаў.\nСлуханьне ў Кастрычніцкім судзе прыцягнула падвышаную ўвагу, па-першае, людзей у цывільным, па-другое, журналістаў дзяржаўных СМІ. Прадстаўнік тэлебачаньня нават хацеў задаць пытаньні генконсулу РП Анджэю Хадкевічу. Апэратыўнікі забаранілі іншым журналістам рабіць відэаздымку перад судом, а ў карэспандэнта Польскага Радыё Ўладзіміра Паца спраўдзілі акрэдытацыю і зьвярнулі ўвагу журналіста на тое, што празь некалькі месяцаў яна скончыцца.\nПрадстаўнік мытні прапанаваў выклікаць і заслухаць у судзе польскага генэральнага консула. Аднак судзьдзя адмовіла, патлумачыўшы, што, па-першае, той мае імунітэт, а па-другое, працэс нават не крымінальны, а адміністрацыйны.\nВераніку Сэбасьцяновіч будуць судзіць за харчовую дапамогу вэтэранам\nВэтэранку АК судзяць за гуманітарную дапамогу


Час чытання: 3 хвілін Чаму Вялікабрытанія Цягнік цэны ездзіць так высока? Кошты на цягнікі ў Вялікабрытаніі выраслі занадта высока. Еўропа лічыцца мець лепшыя падарожжа цягнікі ў свеце. экалагічна чыстыя цягнікі падарожжа ў Еўропе змяшчае прыгожыя пейзажы. Чыгуначныя пасажыры доступ ўсюды з аддаленых вёсак…\nЧас чытання: 5 хвілін У вас ёсць нагрузкі варыянтаў, калі вы вырашыце, як падарожнічаць. Як і назва вядомага фільма, Вы можаце пайсці па плоскасцях, цягніка, і аўтамабілі. Калі справа даходзіць да прыняцця тур па Італіі, аднак – ёсць некаторыя пэўныя льготы, каб прайсці…\nЧас чытання: 5 хвілін Што натхніць вас на паездку на цягніку больш, чым прагляд захапляльных фільмаў з удзелам цягнікоў? Зірніце на наш спіс лепшых фільмаў з цягніка, and tweet us at @saveatrain and tell us which ones you have seen and if you loved them…


Чатыры ўдзельнікі — чатыры медалі | Настаўніцкая газета\n28.07.2016 - 12:48Адукацыйная прастора, Рознае\nВельмі паспяхова для Беларусі завяршылася 27-я Міжнародная алімпіяда па біялогіі IBO-2016. Нашу каманду прадстаўлялі чатыры чалавекі, усе яны вярнуліся з медалямі.\nАлімпіяда праходзіла з 17 па 24 ліпеня ў Ханоі (В’етнам). У ёй прынялі ўдзел 252 школьнікі з 69 краі свету. Выступаючы на адкрыцці алімпіяды, міністр адукацыі і падрыхтоўкі кадраў Рэспублікі В’етнам Фунг Суан Н’я паведаміў, што ў гэтым годзе налічваецца рэкордная колькасць удзельнікаў алімпіяды па біялогіі. Ён адзначыў, што 27-я Міжнародная алімпіяда па біялогіі мае вялікае значэнне як для школьнікаў, так і для настаўнікаў, бо дае магчымасць умацаваць міжнароднае супрацоўніцтва, абмяняцца вопытам, а таксама служыць стымулам для школьнікаў у вучобе і навуковых даследаваннях. “Алімпіяда, несумненна, паслужыць укладам у павышэнне навуковых магчымасцей біёлагаў ва ўсім свеце”, — адзначыў Фунг Суан Н’я.\nПадчас алімпіяды яе ўдзельнікі прынялі ўдзел у навуковых семінарах па біялогіі і наведалі гістарычныя помнікі і славутасці В’етнама. У прыватнасці, школьнікі пабывалі ў этнаграфічным музеі В’етнама, храмавым комплексе, прыродных комплексах.\nМіжнародная біялагічная алімпіяда (англ. International Biology Olympiad, IBO) — міжнароднае навуковае спаборніцтва для школьнікаў не маладзей за 15 гадоў. Праводзіцца штогод у ліпені з 1990 года. Кожная краіна-ўдзельніца можа даслаць каманду, якая складаецца з 4 чалавек, пераможцаў біялагічнай нацыянальнай алімпіяды, і 3 кіраўнікоў.\nАфіцыйнай мовай алімпіяды з’яўляецца англійская (усе заданні краіна-арганізатар павінна таксама даць і на рускай мове). Усе ўдзельнікі ацэньваюцца індывідуальна. Ацэньванне грунтуецца на выніках тэарэтычнага і практычнага выпрабаванняў у некалькіх асноўных раздзелах біялогіі: клеткавая біялогія, малекулярная біялогія, анатомія і фізіялогія раслін, анатомія і фізіялогія жывёл і чалавека, эталогія, генетыка і эвалюцыя, экалогія, біясістэматыка.\nЗалатыя медалі прадастаўляюцца лепшым 10% удзельнікаў, сярэбраныя — наступным 20% удзельнікаў і бронзавыя медалі даюцца наступным 30% удзельнікаў.\nІ вось нашы героі: Альберт Вайшэвіч, навучэнец 11 класа Ліцэя БДУ, атрымаў “серабро”; Дзяніс Яроцкі, таксама адзінаццацікласнік Ліцэя БДУ, Ганна Галькевіч, вучаніца 11 класа гімназіі № 12 Мінска, Паліна Трус, навучэнка 11 класа Ліцэя БДУ, былі ўдастоены бронзавых узнагарод. Віншуем!\nКіраўнікамі каманды і членамі міжнароднага журы ад Беларусі былі настаўнік Ліцэя БДУ кандыдат біялагічных навук Васіль Панкратаў і дацэнт біялагічнага факультэта Белдзяржуніверсітэта кандыдат біялагічных навук Аксана Несцерава.\nПершыя тры месцы (залатыя медалі) атрымалі прадстаўнікі Сінгапура і Кітая. Краіны Паўднёва-Усходняй Азіі даўно трымаюць лідарскія пазіцыі. Традыцыйна моцнымі з’яўляюцца ўдзельнікі з Карэі, Японіі і ЗША. Сярод еўрапейскіх краін лепш за ўсіх выступілі школьнікі з Германіі і Венгрыі.\nСёлета інтэлектуальныя спаборніцтвы традыцыйна праходзілі ў два туры: спачатку было прапанавана выканаць 4 блокі практычных заданняў — пачынаючы ад відавога вызначэння насякомых і заканчваючы разлікам дозы лекавага прэпарату ў залежнасці ад генетычных асаблівасцей пацыентаў. Затым адбыўся тэарэтычны тур, у якім трэба было адказаць на 100 тэставых пытанняў з самых розных раздзелаў біялогіі.\n“Калі гаварыць пра практычныя заданні, то там былі чатыры тэмы і, адпаведна, чатыры кабінеты. Гэта біяхімія, малекулярная біялогія, фізіялогія раслін, анатомія і фізматыка жывёл. Апошні кабінет, па анатоміі і фізматыцы жывёл, меў рэгіянальную спецыфіку. Там неабходна было вызначаць віды матылькоў і ўскрыць вадзянога чарвяка, які не належыць да звыклай у нас групы.\nЗ усіх сістэмных праблем, якія тычыліся нашых удзельнікаў, можна адзначыць толькі хуткасць выканання практычных заданняў. Усе заданні нашым удзельнікам былі па сілах. Школьнікі ведалі, што ім неабходна рабіць, але часу не хапала. Разам з тым мы вельмі задаволены выступленнем нашай каманды. Усе проста малайцы”, — адзначыў кіраўнік каманды Васіль Панкратаў.\nУдзельнікі каманды на міжнародную алімпіяду вызначаліся ў некалькі этапаў. Па выніках Рэспубліканскай алімпіяды па біялогіі на падрыхтоўчыя зборы былі запрошаны 12 чалавек (па 6 чалавек з 10 і 11 класаў). Яны прымалі ўдзел у першым этапе падрыхтоўчых збораў, які праходзіў на базе біялагічнага факультэта БДУ. Першы этап насіў адборачны характар. Ён стаў вызначальным для фарміравання беларускай каманды, удзельнікі якой былі вызначаны пасля выканання тэставых тэарэтычных і пэўнага набору практычных заданняў.\nДругі этап доўжыўся два тыдні і быў насычаны тэорыяй і практыкай. Ён праводзіўся для тых чатырох удзельнікаў нашай каманды, якія і прадстаўлялі Беларусь у Ханоі. І трэба яшчэ раз адзначыць, што зрабілі яны гэта вельмі паспяхова.\nБеларускім прыродазнаўцам — “серабро”


СЭРЦАМ З ВАМІ - Газета "Край смалявiцкi"\nСЭРЦАМ З ВАМІ\nДек 20, 2019 | Культура | 0\nАд усяго сэрца шчыра віншую вас з надыходзячымі навагоднімі святамі і жадаю, каб вы былі шчаслівымі, каб кожны дзень прыносіў вам радасць ад родных і блізкіх, ад поспехаў у працы і ў асабістым жыцці, ад сустрэч з новымі сябрамі і добрымі людзьмі. З асаблівым хваляваннем успамінаю ўсіх сваіх былых сяброў-камсамольцаў, з якімі побач некалі працаваў, з якімі разам мы ладзілі многія маладзёжныя мерапрыемствы. Добрага здароўя ўсім!\nПа волі лёсу я цяпер жыву ў іншай краіне, у Ізраілі. Здаецца, усё ў мяне тут складваецца паспяхова, але душа мая, сэрца маё разам з вамі, дарагія смалевічане, на маёй радзіме, цаніць якую па-сапраўднаму пачынаеш, калі знаходзішся далёка. Я не забыў свой родны край і свае пачуцці — ў маіх вершах.\nЗ глыбокай павагай, Сяргей БУКА, былы першы сакратар Смалявіцкага райкама камсамола.\nМІЛЫ, ДАРАГІ КУТОЧАК РОДНЫ\nМiлы, дарагi, куточак родны!\nВёсачка жаданая мая,\nДзень i ноч цябе вiтаць я згодны,\nДумкамi з табой заўсёды я.\nВосень лiсце кружыць таямнiча,\nЛес маўчыць пануры пад дажджом,\nСэрца ў любы край натхнёна клiча,\nВабiць цеплынёй радзiмы дом.\nУшыркi рукi вольныя раскiну,\nКаб абняць , што некалi было\nМне знаёма: выгана раўнiну,\nЗ бабкамi руплiвымi сяло… .\nСкончыўся бальшак, крынiчкi ложа-\nУсё здаецца так, як i тады:\nПомнiцца гумно i горы збожжа,\nУ час, калi яшчэ быў малады.\nТак хачу пачуць дзiцячы гоман-\nТолькi цiшыня стаiць кругом.\nСмутак на душы: я, быццам дома,\nI , як быццам, нежывым стаў дом.\nХаты, што былi, асiрацелi,\nЗрубы iх маўчаць , спынiўся час.\nНе скрыпяць дзiцячыя арэлi,\nШто з пяшчотай так вiталi нас.\nВёсачка мая- душа i цела!\nТы прабач мяне , што не з табой\nБыў у той час , калi ты так хацела,\nСмуту каб дзялiў з табой i боль.\n…У нутры маiм-нiбы спякота,\nАд таго, што нельга затрымаць\nЧас жыцця, што жухлай пазалотай\nВосень не спыняе асыпаць… .\nНа фота: Сяргей Бука\nПредыдущая новостьОбеспечил 820 успешных боевых вылетов эскадрильи\nСледующая новость «БМЕ-Дизель». Работают профессионалы\nТанцуй за RESPECT\nПОВЫШАЯ ЧИТАТЕЛЬСКИЙ ИНТЕРЕС


Сталенне як несупыннае пераадоленне\nУ бясконцым пошуку актуалізацыі паняцце самаразумення мастака ператварылася ў стыгмы, такое сабе таўро для маладых аўтараў. Пры пасіўнасці арт-інстытуцый краіны, а таксама ў сітуацыі нястачы прафесіянальных даследчыкаў (адна з іх функцый — фіксаванне і архівацыя мастацкіх працэсаў), што будуюць гістарычную і структурна-інфарматыўную базу, творца пачынае вывучаць сябе сам, задаваць пытанні і падымаць праблему неназванасці рэчаў і з’яў. Па сутнасці, гаворка ідзе пра чарговую ролю ў шэрагу сама-вызначэнняў мастака: сам сабе менеджар, калекцыянер, куратар, крытык, настаўнік. Малады творца запаўняе пустыя пазіцыі на шляху да рэалізацыі ўласных задумаў і праз гэта перафарматоўвае закасцянелы склад арт-дзеячаў, узбагачае бакі, на якія ў дзяржавы альбо грамадства не хапіла сродкаў — фінансавання, кадраў, часу. Новае пакаленне працуе з гісторыяй (праект Алесі Жыткевіч «Personal is political», дзе аўтарка падагульніла найбольш важныя этапы фармавання феміністычнага руху ў мастацтве), дакументаваннем (большасць прац Жанны Гладко), крытыкай (маналогі творцаў у групавым праекце «Структурызацыя»).\nУ энергіі маладым аўтарам не адмовіш — не станем адмаўляць і ў даравітасці. І тым больш паказальны шлях, які сёння выбіраюць таленавітыя правінцыялы для поспеху ў сталіцы. Скажам, Анро (Смаргонь) на працягу доўгага перыяду ствараў серыю прац для адзінага праекта, папулярызаваў, распрацоўваў канцэпцыю «размытасці» ды «згубленасці» і вельмі паспяхова ўдзельнічаў у групавых выставах з работамі жывапіснага праекта «LOST» (2013—2015), дамогся ў гэтым прызнання і вядомасці. Элемент правакацыі выкарыстоўвае BAZINATO (Маладзечна), а Яўген Шадко (Барысаў), які доўгі час прытрымліваўся класічнага стаўлення да алейнага жывапісу, зрабіў першы персанальны праект, цалкам адмовіўшыся ад сваіх пазіцый на карысць эксперымента («Escape», сакавік 2015).\nУ працэсе навучання сучаснаму арту ўжо немагчыма аддзяляць сферу фармальнага майстэрства ад ідэалогіі. Абодва гэтыя складнікі аднолькава важныя і непарыўна звязаныя між сабой. Сёння галоўным адукацыйным элементам становіцца ўдзел пачаткоўцаў у рэалізацыі паўнавартасных праектаў. Уладзімір Грамовіч, Алеся Жыткевіч і Аліна Швядкова яшчэ падчас вучобы ў Акадэміі былі суаўтарамі групавых мерапрыемстваў (выстава «Рэпліка», 2014, праект «Becoming an artist», 2013), якія не толькі дапамаглі зірнуць на плён сваёй працы звонку, асэнсаваць свой узровень, але і зафіксавалі імёны ў шэрагах перспектыўных і цікавых майстроў; за імі пачала сачыць арт-супольнасць. Менавіта вопыт практычнай работы дае маладым творцам магчымасць ясна фармуляваць і адстойваць сваю пазіцыю. І гэтая дзейнасць дазваляе ставіць пытанне пра эфектыўнасць іх персанальных стратэгій у параўнанні са стратэгіямі іншых удзельнікаў арт-жыцця. Што робіць пачаткоўца цікавым і значным мастаком у сучаснай сітуацыі? Якія якасці прыцягваюць да яго ўвагу, з’яўляюцца цэнтральнымі ў адукацыйным працэсе?\nУ Беларусі ступар існуючай культурнай мадэлі — а яго ўсведамляюць нават самі ўдзельнікі афіцыйных арт-інстытуцый і структур — не прывёў да распаду савецкага шаблону: выставачныя пляцоўкі па-ранейшаму займаюцца юбілейнымі экспазіцыямі сяброў Саюза мастакоў, вядзецца барацьба за танныя майстэрні, засталася сістэма дзяржзаказаў. А з іншага боку — адчуваецца дакладная спроба рэгенерацыі айчыннага арту. Гэта відавочна і па з’яўленні маладых спецыялістаў (куратараў, крытыкаў, менеджараў ды непасрэдна мастакоў з цвёрдай пазіцыяй), і па працэсах, якія запусцілі гэтыя спецыялісты, — агучванне праблем на ўзроўні вышэйшых інстанцый, спробы ўдзелу ў сусветных мастацкіх з’явах (Венецыянскае біенале), стварэнне супольнасцей, здольных зладзіць сапраўды маштабныя і ўплывовыя выставы, як, напрыклад, «Радыус нуля» (2012).\nДыялектыка станаўлення, або Беларускі закон супярэчнасцяў\nВялікая колькасць творцаў атрымоўвае выдатную тутэйшую ды еўрапейскую адукацыю. Нават калі адсоткавыя адносіны сапраўды практыкуючага, не засмучанага доўгім навучаннем мастака да астатняй масы з «вышкай» адно для таго, каб падпрацоўваць у рэкламе ці дызайнерскім бюро, будуць раўняцца 1 да 100, дык штогадовы выпуск як мінімум аднаго якаснага арт-актывіста стаў бы неблагім вынікам. Мастацтва ствараецца ўжо не ў майстэрнях і нават не за камп’ютарам, а падчас абмеркаванняў і ўдзелу ў непасрэднай рэалізацыі канкрэтных праектаў. Змяніўся перадусім характар работы аўтара. Яго праца становіцца ўсё менш матэрыяльнай — гэта ўменне камунікаваць з іншымі, шукаць пункты сацыяльнага напружання і людзей, звязаных з паднятай праблематыкай твора, уменне далучаць іх да сумеснай творчасці, то-бок знаходзіць крэатыўных выканаўцаў для рашэння тэхнічных задач. Усё складаней зразумець, а як, уласна, вучыць сучаснага мастака і чаму? Што мець на ўвазе пад прафесіяналізмам? Ці павінен пачатковец адольваць усе акадэмічныя профільныя дысцыпліны? Пры гэтым у мастацтве ніхто не адмяняў крытэры зробленасці, фармальнай дасканаласці і ўнутранай практычнасці. Проста тэхнічныя магчымасці, якія дазваляюць дасягнуць гэтага, неверагодна выраслі, пашырыўся і набор паспяховых персанальных стратэгій. Выпрацоўка пазіцыі — цэнтральны момант сучаснай адукацыі. Большасць маладых аўтараў, што навучаюцца за мяжой, знаходзяць уласны метад выказвання яшчэ падчас студэнцтва, бо гэта адна з галоўных мэт у заходняй сістэме прафесіянальнага станаўлення. Юра Шуст удзельнічае ў беларускіх праектах ці робіць персанальныя («Рэквіем па Новым годзе», 2014), маючы ў сваім арсенале выбудаваныя тэхнікі і прыёмы, якія можна назваць абсалютна прафесійнымі. А таму ўжо падчас вучобы ў Бельгійскай акадэміі мастацтваў Шуст выстаўляецца побач з майстрамі беларускага арту без боязі пачувацца неадпаведным. У процівагу да яго можна адзначыць творчасць Аляксея Талстова, які зусім не мае мастацкай адукацыі, але тонкае пачуццё і пазнавальны аўтарскі падыход да рашэння творчых задач ставіць яго на адзін узровень з профі ад мастацтва.\nЛогіка маўклівасці. Куды падзеўся глядач?\nПа-ранейшаму крытычным для Беларусі з’яўляецца фактар фармавання гледача, непасрэднага спажыўца мастацтва. Пачынаць адукацыю ў сферы найноўшага арту даводзіцца ад азоў, адказваючы на базавыя пытанні шараговага наведніка выстаў: хто такі творца? Што ёсць мастацтвам? У спробе пазбавіцца неартыкуляванасці, нерэфлексіўнасці і адсутнасці разумення сучаснага арт-вектара, тлумачэнні большасці мастацкіх праектаў утрымліваюць апісанні працэсаў, узаемасувязяў ды ўзаемавыключэнняў актуальнай творчасці, якая ў рамках краіны замкнулася ў лакальнасці эстэтычнага. Добрым прыкладам спробы прапрацаваць праблему была групавая міні-выстава, адмыслова праведзеная ў бары пры галерэі «Ў». Як экспанатамі сталі паштоўкі з фрагментамі работ маладых мастакоў — гульнявы спосаб данесці хаця б частку мастацкай задумы да гледача, які не жадае выходзіць са сваёй ролі, нават пераступіўшы праз парог галерэйнай прасторы.\nМастацтва, што ўжо адбылося, цікавае, бо мы можам бачыць у ім вынік гістарычнага развіцця працэсу. Аднак ад пачаткоўцаў мы чакаем выказванняў наконт заўтрашняга дня, хай не закончанага, але накіраванага ў будучыню. Таму было б слушна, каб да паказаў студэнцкіх работ, як гэта робіцца ў заходніх акадэміях, была прыкаваная пільная ўвага арт-супольнасці. Калі на Захадзе перманентна стаіць пытанне пра рэфармаванне сістэмы адукацыі, то ў мясцовай сітуацыі не ідзе гаворкі нават пра тэматызацыю пераўтварэнняў і мабілізацыю ўсіх удзельнікаў мастацкага працэсу. Адукацыйны фронт па-ранейшаму перабіваецца кароткімі перастрэлкамі і сутычкамі, не змяняючы нічога канкрэтнага. Цэлы шэраг стратэгій, што ўчора здаваліся вострасучаснымі, сёння выглядаюць як салонны арт. Творчая плынь успрымаецца ў кантэксце рашэнняў наспелых праблем. І роля маладога мастака робіцца параўнальнай з роляй сацыяльнага актывіста. Нездарма пару гадоў таму ўзнік першы незалежны сайт з такой назвай, прысвечаны сучаснаму арт-жыццю Беларусі, ініцыятарам і стваральнікам якога выступіў Сяргей Шабохін, а большасць яго рэдактараў і аўтараў таксама ўсе яшчэ носяць прыдомак «малады».\nЗа дзясятак гадоў, як у школах прыбралі гадзіны малявання і СМК, выхавалася цэлае пакаленне гледачоў, якое не цікавіцца мастацтвам, паходы ў музеі пад кіраўніцтвам настаўніка ўспрымаюцца гэтак жа, як наведванне завода ці фабрыкі, — яшчэ адзін спосаб пазбегнуць школьных заняткаў. На фоне нарастаючай эстэтычнай глухаты малады актуальны арт выпрацоўвае тактыку актывісцкіх практык. Сучасны дзеяч — гэта абавязкова герой, бо падымае нетрывіальныя ды рызыкоўныя тэмы, і абавязкова ініцыятар, бо арт-супольнасць дзяржаўнай выпраўкі прытрымліваецца пазіцыі неўмяшальніцтва і бярэ на сябе адно ролю назіральніка і суддзі.\nЦяжка не заўважыць, што замыканне элітнага мастацтва на негатывісцкіх пабудовах (іх сённяшні дыяпазон вельмі шырокі — ад чыстага інтэлектуалізму да чыстага хуліганства) нарошчвае яго антыгуманістычны складнік, а зацыкліванне масавай культуры на задавальненні найпростых запытаў прымітыўнымі спосабамі прывучае гледача рэагаваць на ўсё рэфлекторна, як сабачку Паўлава. Колеры ды непрыхаваны сімвалізм — прыгожа і мастацтва, канцэптуальная праява і ахраматычныя спалучэнні — непрымальна і не мастацтва. Акрамя ўжо адзначанага класіфікацыйнага зруху — пераходу арт-дзейнасці ў разрад нетаварнага, непрадуктыўнага, — прынцыпова важна, што твор узнікае цяпер не як вынік прафесійнай дзейнасці, а як вынік адбору, экспертызы, рэферэнцыі: патрапіла ў каталог ці на выставу — значыць, мастацтва; не трапіла — значыць, не мастацтва. У такой барацьбе маладому творцу жывецца нялёгка, бо ён найбольш неабароненая частка арт-супольнасці і не мае падтрымкі. З гэтага ўзнікаюць і саркастычныя выказванні маладых творцаў (напрыклад, трактат BAZINATO для выставачнага праекта «Структурызацыя») і спробы перацягнуць гледача на свой бок, паказаўшы яму ўласнае нутро (аўтапартрэтны праект Алёны Гайдук «Аngulum lingo»).\nНесупярэчлівая паслядоўнасць — міф ці рэальнасць?\nМінск у якасці культурнай сталіцы стаміўся ад неразвітасці мастацкага асяроддзя. Тонкая афіцыёзная праслойка, збольшага закасцянелая і закрытая, складаецца з нязменнага набору асобаў, якіх прынята лічыць тутэйшай багемай, і не ўплывае не толькі на вонкавага гледача, наведніка выстаў і мерапрыемстваў, але і нават на малодшага ўдзельніка арт-працэсу — мастака-пачаткоўца.\nДоўгі час лічылася, што станаўленне творцаў можа адбывацца само па сабе, што арт-тусоўка — адкрытая сістэма, і калі нехта з новенькіх зацікавіцца мастацтвам, то ён спакойна ўвальецца ў яе. Аднак маладыя асобы перасталі з’яўляцца на адкрыцці выстаў, якія ладзяцца Саюзам мастакоў ці куратарскімі групамі дзяржаўных музеяў, і гэта ёсць адным з галоўных сімптомаў праблемы пераймання альбо дэлегавання нацыянальных мастацкіх традыцый і выпрацаваных пазіцый.\nІ тут на першы план выходзіць стварэнне актывісцкіх цэнтраў, у якіх аўтары новай генерацыі адразу ж уключаліся б у працэс, выступалі ў дыялогу са старэйшымі і больш дасведчанымі калегамі. Калі б кожны, хто сёння лічыць сябе мастаком, узяў на сябе адказнасць працаваць з некалькімі студэнтамі, то ўжо праз пару гадоў мы б апынуліся ў сітуацыі іншай, чым цяпер. Нават мінімальныя інвестыцыі ў маладое пакаленне дадуць плён. Выйграюць усе — і пачаткоўцы, і майстры.\nТрэці закон дыялектыкі адлюстроўвае вынік пэўнага цыклу развіцця і яго накіраванасць. Паступальна-паўтаральны характар арт-працэсаў сведчыць пра стабільны і лагічны рух грамадства, яго гатоўнасць прымаць будучыню і цікавіцца новым. Адмаўленне адмаўлення вызначае: пераход з аднаго якаснага стану ў іншы адбыўся пасля пераадолення першапачатковага знішчэння старой якасці. Спаленне мастоў, любых узаемасувязяў, жаданне пачаць усё з чыстага аркуша кажуць пра немагчымасць перапрацоўкі праблем і адсутнасць патрэбы быць іх часткай.\nГлабальная крыза беларускай сітуацыі крыецца і ў тым, што апошнім часам мы павінны пераскокваць праз цэлыя перыяды развіцця мастацтва. Натуральна, у свеце, дзе «time is money», адзіна каштоўным абвяшчалася мастацтва, здольнае востра ўлоўліваць выклік часу і аператыўна рэагаваць на яго. Рамантычнае ўспрыняцце гэтых працэсаў пабудавана на веры ў тое, што аднаго пункту гледжання хопіць на ўсё жыццё і, утульна ўладкаваўшыся, можна падабраць сабе любімых аўтараў, не пакідаючы прасторы на новую мастацкую мову і кантэкст. Але ў сітуацыі жорсткай канкурэнцыі і разбурэння хоць трохі ўстойлівых крытэраў спатрэбілася мастацтва, што дакладна і аператыўна рэагуе на кіруючыя ўстаноўкі, мабільнае, жывое, адкрытае. Прысутнасць такіх працэсаў у грамадстве — а яны лёгка падхопліваюцца і генеруюцца маладым пакаленнем — кажа аб прагрэсіўнай свядомасці і пазітыўным варыянце развіцця, якое шануе карані і скіроўваецца на адкрыцці новага.\nАдным з самых цытаваных беларускіх твораў сучаснага мастацтва застаецца графічнае выказванне Аляксея Лунёва «Нічога няма». Ім можна завяршыць і гэты тэкст, але мне б хацелася пакінуць пытальнік у канцы словазлучэння. Ці сапраўды нічога няма?\nЦі лёгка сёння быць маладым творцам, бо перад ім жа, здавалася б, раскрываюцца ўсе шлях? Наколькі запатрабаваныя тутэйшай арт-прасторай яго высілкі і памкненні?


Тэг: dun and bradstreet | Martech Zone\nТэг: dun and bradstreet\nАўторак, Сакавік 23, 2021 Аўторак, Сакавік 23, 2021 Douglas Karr\nЁсць шмат спецыялістаў па маркетынгу, якія рашуча выступаюць супраць спісаў пакупак для пошуку. І ёсць, вядома, вельмі важкія прычыны. Дазвол - гэтыя перспектывы не патрабуюць ад вас запытаў, таму вы рызыкуеце сваёй рэпутацыяй, спамуючы іх. Адпраўка непажаданага электроннага ліста не парушае правілы CAN-SPAM у Злучаных Штатах, пакуль у вас ёсць механізм адмовы ... але гэта ўсё яшчэ разглядаецца як сумніўная практыка. Якасць - ёсць\nКалі вы хочаце пераканацца, што ваш малы бізнес можа прыцягнуць увагу і заключыць кантракты з дзяржаўнымі і буйнымі прадпрыемствамі, вам варта зарэгістраваць нумар DUNS у Dun & Bradstreet. Па дадзеных сайта: Нумар DUNS з'яўляецца галіновым стандартам для ўліку сусветнага бізнесу і рэкамендуецца і / або патрабуецца больш чым 50 сусветнымі прамысловымі і гандлёвымі асацыяцыямі, у тым ліку ААН, Федэральным урадам ЗША, Урадам Аўстраліі і